Хайбуллинская ЦБС Әҙәби сәйәхәт «Заман заңы – «Шоңҡар» – Централизованная библиотечная система Хайбуллинский район\nХайбуллинская ЦБС Әҙәби сәйәхәт «Заман заңы – «Шоңҡар»\nГлавная » Новости » Хайбуллинская ЦБС Әҙәби сәйәхәт «Заман заңы – «Шоңҡар»\nҮҙәк район китапханаһының башҡорт әҙәбиәте һәм тыуған яҡты өйрәнеү бүлеге Аҡъяр урта мәктәбенең 6 класс уҡыусылары өсөн «Заман заңы – «Шоңҡар» исемле әҙәби сәйәхәт үткәрҙе. Сараның маҡсаты республикабыҙҙа киң билдәлелек яулаған, Башҡортостан йәштәре өсөн сығарылған әҙәби-нәфис «Шоңҡар» журналы менән таныштырыу, уның геройҙары аша үҙ телеңде, моңоңды, тарихыңды хөрмәт итергә, ҡәҙерләргә өйрәтеү.\nБөгөнгө әҙәби, мәҙәни майҙанда лайыҡлы урын алған был үҙенсәлекле баҫманың үҙ фекере, үҙ йөҙө һәм үҙ тарихы бар. Алдынғы ҡарашлы, тос фекерле, халҡыбыҙҙың милли үҙаңын уятыусы журнал хеҙмәткәрҙәре ҡыҙыҡлы, фәһемле, төрлө яҡлы рубрикалары аша йәштәребеҙҙе дәртләндерә, маҡсатлы итә, аныҡ йүнәлештәр бирә.\nКитапхана хеҙмәткәре Лира Такалова баҫманың һәр бер рубрикаһын асып, «Самауырҙы йыҡҡансы»һына төплөрәк туҡталып, геройҙарының мауыҡтырғыс тормош юлдары тураһында һөйләне. Замандаштарыбыҙ кеүек ынтылышлы, өлгөлө булырға, халҡыбыҙға кәрәкле булған егет-ҡыҙҙар булып үҫергә ярҙам итә «Шоңҡар» журналы. Уйландыра, рухландыра, ҡанатландыра, үҙ алдыңа яңы бурыстар ҡуйырға өйрәтә. Заман еле менән бергә елгән журналыбыҙ үҫмер балалар араһында үҙ уҡыусыһын табыр һәм әлбиттә киләсәктә лә баҫма геройҙары араһында уларҙы ла күрербеҙ тип, ышанып ҡалабыҙ.\nМәғлүмәт: Лира Такалова – үҙәк район китапханаһының башҡорт әҙәбиәте һәм тыуған яҡты өйрәнеү бүлеге китапханасыһы;\nФото: Зилиә Абдрахманова – үҙәк район китапханаһының китап уҡыусыларҙы хеҙмәтләндереү бүлеге китапханасыһы\n← Урок мужества «900 дней блокады»\nВечер – портрет «Жизнь и сердце, отданные людям» →


28 Август 2010, 21:33\nБыл йәштәр өсөн шаулап-гөрләп торған студент көндәре артта ҡалды. Бөгөн улар – фән үрҙәрен яулаған дипломлы белгестәр. Башҡорт дәүләт аграр университетының иҡтисад бүлеген ҡыҙыл дипломға тамамлаған Гөлнара Муллайәнова «Уңыш» яуаплылығы сикләнгән йәмғиәтенә иҡтисадсы булып эшкә урынлашты. Ошо уҡ уҡыу йортон тамамлаған Алмас Мөхәмәҙиев Сәрмәсән ҡошсолоҡ фабрикаһында һайлаған һөнәре буйынса эш башланы.\nБашҡорт дәүләт аграр университетының агрономия факультетын Саҡмағоштан биш егет һәм ҡыҙы тамамланы. Азат Ғайсин – «Заря» кооперативында, Илнур Хәйретдинов – «Сулпан» хужалығында, Вадим Ноғманов – «Базы»ла, Айнур Шайморатов «Марс» хужалығында хеҙмәт юлын башланы. Римил Ибраһимов менән Елена Князева – мал табиптары. Римил – «Башҡорт» МТС-ының Хужин исемендәге бүлексәһендә, Елена «Бәхтизин» яуаплылығы сикләнгән йәмғиәтендә практика үткәндә үк үҙҙәрен өмөтлө белгестәр итеп танытҡан.\nУниверситеттың биология-технология факультетын тамамлаған йәштәрҙән Филүс Хәйбрахманов, Ильяс Йосопов, Маргарита Латипова үҙ һөнәрҙәре буйынса эшкә урынлашты.\nИлнур Рамазанов, Наил Йәһүҙин, Айрат ҡунафин – ауыл хужалығын механизациялау, Илдар Камалетдинов, Гөлназ Усманова – ер төҙөлөшө һәм урман хужалығы, Илдар Шаһапов, Айҙар ҡоҙаяров, Индира ҡаһарманова аҙыҡ-түлек технологияһы факультетын уңышлы тамамлап, тыуған яғына ҡайтты.\nЙәш белгестәргә диплом тапшырыу тантанаһында район хакимиәте башлығы Р. Йосопов, уның урынбаҫары Г. Крюков, ауыл хужалығы идараһы начальнигы А. Хәлиуллин һәм башҡалар, сығыш яһап, үҙҙәренең кәңәш-тәҡдимдәрен еткерҙе.


18 сентябрҙә алдан тауыш биреү башлана // Сәйәсәт | новости башинформ.рф\n18 сентябрҙә алдан тауыш биреү башлана\n17:17, 16 сентября 2009 Сәйәсәт\n18 сентябрҙә Башҡортостанда хәҙерге һайлау кампанияһы сиктәрендә алдан тауыш биреү башлана. Ниндәйҙер сәбәптәр менән 4 октябрҙә һайлау участкаһына килә алмаясаҡ һайлаусылар 18 сентябрҙән 29-ына тиклем — территориаль һайлау комиссияларында, 30 сентябрҙән 3 октябргә тиклем участка һайлау комиссияларында үҙ һайлау хоҡуҡтарын ғәмәлгә ашыра ала.\nТағы ла хәтерегеҙгә төшөрәбеҙ, Башҡортостанда 11 октябрҙә Республика көнөн байрам итеү менән бәйле, һайлауҙар Рәсәйҙең башҡа төбәктәренә ҡарағанда бер аҙна алдараҡ үтәсәк. 4 октябрҙә — берҙәм тауыш биреү көнөндә беҙҙә төрлө кимәлдәге урындағы үҙидара вәкәләтле органдарына депутаттар һайлау буйынса 86 һайлау кампанияһы үтәсәк. Белорет ҡалаһы һәм Бөрө ҡалаһы ҡала биләмәләрендә — ҡала биләмәләре Советтары депутаттарын һайлау, райондарҙа төрлө кимәлдәге Советтар депутаттарын өҫтәмә һәм ҡабаттан һайлау үткәреләсәк. Дөйөм алғанда, һайлауҙар 31 муниципаль районда үтәсәк, һайлаусылар исемлегендә — 120 меңдән ашыу кеше. Һайлауҙа ҡатнашыуға 312 кандидат күрһәтелгән, һайлау бюллетендәренә уларҙан 297 фамилия индерелгән. Тауыш биреү үткәреү өсөн 180 һайлау участкаһы төҙөлгән.


Бер быуатлыҡ байрам\nМишкә районының Ирсай мәктәбе 100 йыллыҡ юбилейын билдәләне. Ошо ваҡыт эсендә белем усағын меңдәрсә бала тамамлаған.\nИрсай мәктәбе балалары башҡортса уҡырға өйрәнә. Башлыса, марыйҙар тәшкил иткән белем усағында дәүләт теленә һөйөү бала саҡтан һалына. Оҙаҡ йылдар башҡорт теле уҡытыусыһы булып эшләгән Лилиә Әхмәтдинова әйтеүенсә, йәштәрҙең гражданлыҡ аңын тәрбиәләүҙә дәүләт һәм туған телдәрҙең роле ҙур. Был йәһәттән уҡыусыларҙа ҡыҙыҡһыныу уятыу өсөн педагог төрлө заманса алымдар ҡулланып эш итергә тырыша.\nБай тарихлы мәктәптә ҡыңғырау сыңлай башлауға бер быуат ваҡыт үтеп тә киткән. Бөгөн бында дүрт ауылдан 150-нән ашыу бала белем ала. Ирсай мәктәбенең тағы ла төрлө төбәктәрҙәге филиалдында 112 уҡыусы иҫәплә. Уларға сифатлы белем биреү менән рәттән, күп төрлө түңәрәктәр ҙә әүҙем эшләй. Бейергә һәм йырларға оҫта балалар район, хатта республика сәхнәләрендә лә уңышлы сығыш яһай. Шулай уҡ Ирсай мәктәбе уҡыусылары спорт ярыштарында ла даими еңеү яулай.\nТанылған композитор Алексей Искәндәров исемен йөрөткән мәктәптә һуңғы йылдарҙа күләмле ремонт эштәре лә башҡарылған. Уҡыусыларға хәҙер белем тауҙарына артылыу һәм спорт өлкәһендә юғары күрһәткестәргә өлгәшеү өсөн барлыҡ уңайлы шарттар тыуҙырылған.\nБер нисә йыл элек мәктәптә музей ҙа барлыҡҡа килгән. Унда Алексей Искәндәров тураһында бай мәғлүмәт тупланған. Шулай уҡ ошо ауылда тыуып үҫкән композиторҙың шәхси әйберҙәре ҡәҙерләп һаҡлана.


Белорет тарихы — Башҡорт Википедияһы\n1 Ҡалаға нигеҙ һалынғандан алып крәҫтиән ихтилалына тиклем\n2 1773-1775 йылдарҙағы крәҫтиәндәр ихтилалы Белорет тарихында\n3 Иҫке Белорет фотогалереяһы\n4 Белорет тар колеялы тимер юлы (БЖД)\n5 XX быуат\n6 XXI быуат\nҠалаға нигеҙ һалынғандан алып крәҫтиән ихтилалына тиклем[үҙгәртергә | вики-тексты үҙгәртергә]\nБрокгауз һәм Ефрондың энциклопедик һүҙлеге завод тураһында былай тип яҙа:\nЫрымбур губернаһы Верхнеуральск өйәҙендә, Верхнеуральсктан 60 саҡрым көнбайышҡа табан, Ағиҙел йылғаһы буйында, Нур йылғаһы тамағы эргәһендә, 1628 фут абсолют бейеклеге, 53°58' төньяҡ киңлектә һәм 53°49' көнсығыш оҙонлоҡта. 1762 йылда һатып алынған Балаҡатай улусының башҡорт ерендә Твердышев һәм Мясников тарафынан нигеҙ һалына, хәҙер Тирлән заводы менән бергә Белорет заводтары йәмғиәтенә ҡарай. Заводтың ер бүлеме 170041 дисәтинә, шуның 152020 дисәтинәһе ҡарағайҙан, пихтанан, шыршынан һәм әҙерәк уҫаҡтан, ҡайындан булған урмандан тора. Урын таулы, уйһыулыҡтарҙа тупраҡ балсыҡлы һәм байтаҡ уңдырышлы. Рудниктар заводтан 90 саҡрым алыҫлыҡта Урал йылғаһы артында, Ҡырғыҙ далаһында, Атач тауында ята. Заводта етештереү домнала, ҡойоу, сым, тимер эшләү. Унда һыу менән эшләүсе 20 тәгәрмәс, 6 турбина, 6 пар машинаһы, локомобиль бар. 1888 йылда заводта 728453 бот суйын иретелгән, 419906 бот тимер һәм тимер әйберҙәре — 11081 бот эшләнгән.\nБелорет заводына нигеҙ һалыусы Иван Борисович Твердышевҡа һәйкәл\nТимер мәғдәне сығанаҡтары булып, Брокгауз һәм Ефрондың энциклопедик һүҙлегендә күрһәтелгәнсә, Атач тауы (Магнит) була, ул хәҙерге Магнитогорск ҡалаһы биләмәһендә урынлашҡан.\nШулай уҡ Белорет металлургия комбинаты өсөн тимер мәғдәне сығанағы булып Тоҡан ҡасабаһындағы Комарово-Зиғаза ятҡылыҡтары һанала, унда 1926 йылда Белорет тар колеялы тимер юлы һалына.\nБелорет заводы өсөн 179 000 дисәтинә ер башҡорттарҙан 300 һумға һатып алына.\n«Башҡорт АССРы тарихы буйынса материалдарҙың» (4-се т. 2 сәғ. 183-187. с.) 1759 йылғы бер документында И. Б. Твердышевҡа һәм И. С. Мясниковҡа Көрәкле йылғаһы, Эҫем йылғаһы ҡушылдығы эргәһендә тимер етештереү заводы төҙөүгә рөхсәт биреү тураһында һүҙ бара. Был 1761 йылғы ведомоста билдәләнә: «Тирлән тимер заводы дәүләт берг-коллегияһының указы буйынса 1759 йылда Ҡатай улусы Тирлән йылғаһы буйында башҡорттарҙан һатып алынған ерҙә яңынан төҙөлә. Тегенеһе ғәмәлдә түгел, сөнки төҙөлөп бөтмәгән». 1762 йылдың 18 июле өсөн өсөнсө документта заводты шул уҡ заводсылар Тирлән йылғаһынан Ағиҙел йылғаһы эргәһенә күсереүҙе һорайҙар. Берг-коллегия уны күсереүгә рөхсәт бирә һәм «теге Тирлән заводы урынына Белорет заводы тип атарға» тип билдәләй. 1776 йылғы ведомоста Белорет домна сүкеү заводы 1762 йылда төҙөлгән, 2 домна, 14 ҙур сүкеш бар, тигән мәғлүмәттәр бар. Әммә тәүге суйын иретеү 1767 йылда теркәлгән. Шунан сығып, завод 1762—1767 йылдарҙа төҙөлгән тип әйтергә була.\nБелорет заводы иң ҡеүәтле завод була. 1777 йылда 110 131 бот, 1799 йылда — 154 212 бот суйын ҡойола.\nЗавод эргәһенә новгород, пенза, рязань губернаһынан урыҫ крәҫтиәндәре һәм башҡорттар — тирә-яҡ ауылдарҙан килгән аҫаба халҡы күсеп ултыра. Заводтан 2-3 саҡрым алыҫлыҡта Ломовка ауылы барлыҡҡа килә, был атама урындағы халыҡтың шөғөлөнән килеп сыға: улар бөтәһе лә йөк атында заводҡа сеймал ташығандар. Завод крәҫтиәндәре шулай уҡ эш урындарынан 12 саҡрым алыҫлыҡта урынлашҡан Ар ауылына ла ултыраҡланалар. Ауылдарға һәм заводҡа нижегород, пенза, һәм рязань крәҫтиәндәре күсеп ултыра. 1773 йылда 1724 кеше иҫәпләнә, шул иҫәптән ирҙәр — 840, 1795 йылдың V ревизияһы буйынса — 651 ир-егет һәм 737 ҡатын-ҡыҙ иҫәпләнә, Ломовка ауылында — 2152 кеше, шул иҫәптән 1032 ир-егет иҫәпләнә. 1859 йылда Белорет заводында 5583 кеше булған, ир -егеттәр —2681. Улар 1018 йортта йәшәгән. Белорет заводында лазарет, мәктәп, баҙар, тимер юлы булған. Ломовка ауылында 305 хужалыҡта 1868 крәҫтиән йәшәгән. Ар ауылы тураһында XVIII—XIX быуаттар өсөн мәғлүмәттәр юҡ. 1926 йылда Ар ташы утарында 4, Ар кордонында 9 хужалыҡ булған. Халҡы — урыҫ. Ломовка ауылында 879 хужалыҡта 4350 кеше йәшәгән. Был ауыл әле лә бар.\nЗавод эшенән тыш урындағы халыҡ игенселек, халыҡ кәсептәре менән шөғөлләнгән. XIX быуаттың икенсе яртыһында ҡалала мәктәп эшләгән, пристань, лазарет һәм сиркәү булған.\n1773-1775 йылдарҙағы крәҫтиәндәр ихтилалы Белорет тарихында [үҙгәртергә | вики-тексты үҙгәртергә]\nШәхси йөҙҙән бер төркөм казактары һәм башҡорттар менән Емельян Пугачев Ташлы ауылынан ситкә китә, аҙаҡ Ағиҙел йылғаһы бөгөлөнә сыға, башта Воскресенск заводына килеп, һуңынан Белорет заводына килә, унда 1774 йылдың 1 майына тиклем була. Уның бер ай тиерлек туҡтап тын алыуының сәбәбе командующий Бибиковтың үлеме менән бәйле, сөнки генералдар араһында был интригалар тыуҙыра. Генерал Голицын был вазифаға генерал Щербатовтың тәғәйенләнеүе менән ҡәнәғәт булмай. Һөҙөмтәлә ҡыйралған һәм дала буйлап таралған баш күтәреүсе отрядтар Көньяҡ Уралға йыйылалар, 5-6 майҙа Магнит ҡәлғәһенә һөжүм итәләр, был штурм ваҡытында Пугачевтың уң ҡулы яралана.\nЗаводта эшләүсе кешеләрҙән һәм крәҫтиәндәрҙән торған отрядтар төҙөлә һәм яңы хакимиәт барлыҡҡа килә. Боеприпастар һәм ҡорал етештереү яйға һалына .\n1774 йылдың 13 апрелендә Емельян Пугачев Белорет заводына килә. Халыҡтың ҙур төркөмө белорет эш кешеһе Василий Акаев етәкселегендә крәҫтиән батшаһын икмәк һәм тоҙ менән ҡаршылай.\nБелорет заводында өс аҙна крәҫтиәндәр ихтилалының үҙәге була.\nАрыҫланов Кинйә Пугачевҡа ярҙам итер өсөн башҡорт атлы ғәскәрен туплай.\n1774 йылдың 2 майында Пугачев ғәскәре менән заводтан Ҡазанға юллана.\nИҫке Белорет фотогалереяһы[үҙгәртергә | вики-тексты үҙгәртергә]\nБелорет заводы. Свято-Троицкая сиркәүе\nБелорет. Көньяҡ-ҡөнбайыш күренеше. 1910-1925 йылдар тирәһе.\nБелорет. Өсөнсө ҡатнаш бер синыфлы училище. 1910 һәм 1917 йылдар тирәһе\nБелорет. Иҫке почта бинаһы. 1900 һәм 1910 йылдар тирәһе.\nБелорет заводының күренеше\nСвято-Троицкий ғибәҙәтханаһы һәм хәҙерге 5 Июль урамы күренеше\nБелорет. Ҡатын-ҡыҙҙар училищеһы\nБелорет тар колеялы тимер юлы (БЖД)[үҙгәртергә | вики-тексты үҙгәртергә]\n1910-1914 йылдарҙа тар колеялы тимер юлы Белорет заводы ихтыяждары өсөн төҙөлә.\nТөҙөлөштөң төп подрядсыһы немец компанияһы «Вагау» һәм «Артур-Копель» була.\nТөҙөлөш 1910 йылда башлана, 1912 йылда Запрудовканан Тирләнгә беренсе поезд китә.\n1913 йылда Запрудовка — Тирлән — Белорет тимер юлын төҙөү тамамлана. Бер нисә тиҫтә йыл юл Белорет һәм уның предприятиелары өсөн төп транспорт артерияһы була.\nТимер юл Запрудовка станцияһын (Ҡытау-Ивановск янында) Белорет, шулай уҡ алыҫтағы Инйәр һәм Тоҡан ҡасабалары менән тоташтыра. Оҙаҡ ваҡыт Белорет тимер юлы элекке СССР-ҙа өс иң оҙон тимер юлдарының береһе булып һанала.\n1915 йылда Белорет — Магнит тар колеялы тимер юлы төҙөү буйынса эҙләнеү эштәре уҙғарыла, әммә был план барып сыҡмай, сөнки Беренсе донъя һуғышы башланып китә.\n2007 йылда юл һүтеп алына.\nҺыу ебәреү башняһы\nҺыу ебәреү башняһы Белорет ҡалаһының иҫтәлекле урыны, тарих һәм мәҙәниәт ҡомартҡыһы. 1916 йылда «Вогау и Ко» немец фирмаһы проекты буйынса Белорет заводы аҡсаһына төҙөлә. Үрге ауыл йорттарын һыу менән тәьмин иткән. Ҡалала һыу ебәреү башняһы иң бейек ҡоролош була: диңгеҙ кимәленән 513,6 метр, ер өҫтөнән 18 метр бейеклектә. Ҡыҙыл кирбестән һалынған, ҡырлы бүрәнәнән тәҙрәләре булған өҫкө ҡоролма менән осланған (бельведер). Башняның өҫкө өлөшөндә күҙәтеү майҙансығы төҙөлгән.\n1917 йылда ике домна һәм өс мартен мейестәре, сутунка һәм сым станы эшләй. Көньяҡ Уралда завод эшселәре революцион хәрәкәттә әүҙем ҡатнаша.\n1918 йылдың июлендә завод эшселәренән 270 -се Белорет социалистик полк төҙөлә, ул В. К. Блюхер етәкселегендә Урал партизан армияһы составында рейд яһай.\nБашҡортостан үҙәк башҡарма комитеты эшсе, крәҫтиән һәм ҡыҙылармеец депутаттары Советы Президиумының (БашЦИК) «Тамъян-Ҡатай кантоны Үҙәге Белорет заводын Белорет ҡалаһы тип үҙгәртеү тураһында» указына ярашлы Белорет ҡала статусын 1923 йылдың 22 декабрендә ала . СССР-ҙа коллективлаштырыу осоро башланғас, 20 йылдар башында Белоретта тәүге башҡорт колхоздарынан килгән һөттө дәүләткә тапшырыуҙы үҙәкләштереү маҡсатында Белорет һөт заводы барлыҡҡа килә.\n1952-53 йылдарҙа Башҡорт АССР-ының Стәрлетамаҡ өлкәһе составына инә.\nСовет власы йылдарында завод төҙөкләндерелә һәм киңәйтелә, продукцияның яңы төрҙәре үҙләштерелә, етештереү процестары механизациялана һәм автоматлаштырыла. 1957 йылда металлургия заводы базаһында Тирлән ҡалай прокатлау заводын, Тоҡан руднигын һәм ҡорос сым- канат заводын берләштереп, комбинат ойошторола. Бигерәк тә комбинаттың предприятиелары Бөйөк Ватан һуғышы йылдарында киң үҫеш ала. Комбинат Хеҙмәт Ҡыҙыл Байраҡ ордены менән бүләкләнә (1966).\n1970 йылдарҙа Белорет һәм уның тирә -яғы бер нисә фильм төшөрөү урыны була: «Юғалған экспедиция» һәм «Алтын йылға» мажаралы ленталар, 30 сериялы «Мәңгелек ауаз» телефильмы төшөрөлә. Белорет халҡы эпизодтарҙа һәм күмәк күренештәрҙә төшә. 2003 йылдың йәйендә Белорет ҡалаһында Мостай Кәримдең «Оҙон оҙаҡ бала саҡ» повесы буйынса режиссер Йосопов Булаттың «Кендек» фильмының эпизодтары төшөрөлә.\n2002 йылда «Мечел» корпорацияһының яңы хужаһының иҡтисади күҙлегенән Белорет металлургия комбинатының домна һәм мартендары файҙаланыуҙан сыға, комбинаттың етештереү нигеҙе булып ҡорос сым-канат етештереү ҡала. 2002 йылдан алып 2003 йылға тиклем ҡалаға иҡтисади уңайлылыҡ статусы бирелә.\nРәсәй тимер юлы реформалары менән бәйле, 2009 йылдың 25 мартынан алып Белорет аша үткән Магнитогорск — Мәскәү тиҙ йөрөшлө поезының маршруты үҙгәрә. Хәҙер ул 675/676 һанлы Сибай — Өфө поезы составында өфө вокзалына инә. Магнитогорск вагондарын 13-сө һанлы «Көньяҡ Урал» Силәбе — Мәскәү поезы составына индерәләр. 2013 йылдың 26 майынан алып 345-се һанлы Түбәнге Тагил - Адлер поезы яңы маршрут буйынса, Белорет аша, йөрөй.\n↑ [ Тукан] — Ҙур совет энциклопедияһында мәҡәлә\n↑ Заводы И. Б. Твердышева на Урале\n↑ Емельян Иванович Пугачев в Башкортостане\n↑ Люблю и помню. Штрихи к портрету великого поколения, Александр Урцев, журнал «Бельские просторы», hrono.ru (Тикшерелгән 15 декабрь 2009)(Тикшерелгән 15 декабрь 2009)\n↑ Сто лет назад началось строительство Белорецкой железной дороги\nМ. Ф Хисматов. Белорет. Башкирская энциклопедия.\nhttps://ba.wikipedia.org/w/index.php?title=Белорет_тарихы&oldid=804999 ҡабул ителгән\nБыл бит һуңғы тапҡыр 06:22 3 май 2018 үҙгәртелгән.


Шишмә районында ир кеше пневматик ҡоралдан 3 баланы атҡан - GTRK.TV — Новости Уфы и РБ\nШишмә районында ир кеше пневматик ҡоралдан 3 баланы атҡан\nБыл ваҡиға Сафар ауылында теркәлә. Зыян күреүсе ҡыҙҙарға 6,8 һәм 11 йәш. Уларҙың береһенә реанимация талап ителә, пуляны операция ярҙамында сығарғандар. Ғәйепләнеүсе әле ҡулға алынған. Хоҡуҡ һаҡсылары фажиғә сәбәптәрен асыҡлай. Галина исемле ҡыҙ Шишмә районына ял итергә Мәскәүҙән килгән. Шишмәләге хәл туралағы сюжет әле эфирға әҙерләнә. Уны яңылыҡтарҙың киләһе сығарылыштарында ҡарағыҙ.


Баймаҡ ҡалаһы ҡала биләмәһе — Башҡорт Википедияһы\n17 432 кеше (1 ғинуар 2018)\nБаймаҡ ҡала биләмәһе — Рәсәй Федерацияһының Башҡортостан Республикаһы Баймаҡ районының муниципаль берәмеге.\nАдминистратив үҙәге — Баймак ҡалаһы.\n17 710 ↘17 608 ↘17 534 ↘17 492 ↘17 460 ↗17 463\nҠала биләмәһе составына бер тораҡ пункт инә: Баймаҡ ҡалаһы.\nБаймаҡ ҡала биләмәһе советы\nСоветта 15 депутат була һәм ул 4 йылға бер саҡырыла. 2012 йылда һайланған.\n2012 йылдан Давыдов Геннадий Васильевич\n2013 йылдың май айынан Яҡшыбаев Ришат Рәшит улы\nhttps://ba.wikipedia.org/w/index.php?title=Баймаҡ_ҡалаһы_ҡала_биләмәһе&oldid=843121 ҡабул ителгән\nБашҡортостан ҡала биләмәләре\nБыл бит һуңғы тапҡыр 17:25 27 октябрь 2018 үҙгәртелгән.


Республикала подъездарҙы ремонтлау программаһы 20% үтәлгән // Иҡтисад | новости башинформ.рф\n15:31, 28 июля 2020 Иҡтисад\nБашҡортостанда подъездарҙы комплекслы ремонтлау республика программаһы 20% үтәлгән — 699 йорттағы 2185 подъездың 443-өндә, тип хәбәр иттеләр Торлаҡ-коммуналь хужалыҡ министрлығынан. Проектты планға ярашлы ғәмәлгә ашырыуға пандемия ҡамасауланы – март аҙағында эштәрҙе туҡтатырға тура килде, июнь башынан улар яңынан тергеҙелде. Бөтә эш 1 октябргә тамамланырға тейеш.\n2021 йылға исемлектә — 776 күп фатирлы йорттағы 2112 подъезд. Коронавирус таралыуына бәйле эш күләменә төҙәтмәләр индерелгән, ләкин программаны киләһе йылдарҙа ла дауам итеү планлаштырыла, тип билдәләнеләр ведомствола.\nТеги: подъездар, подъездарҙы ремонтлау, торлаҡ-коммуналь хужалыҡ


Мунса индем сабынып... » "Йәшлек" гәзите\nГазета "Йәшлек" » Экономика » Үҙ эшеңде башла! » Мунса индем сабынып...\nХалыҡтың күпселеге ялын мунсанан башҡа күҙ алдына ла килтермәй.Ҡа-ланыҡылар ҙа хәҙер ваннала йыуыныу йәки душ аҫтында ҡойоноу менән генә хушһынмай, саунаға йәки мунсаға юл тота. Шәхси йортта йәшәүселәр ҙә мунсалы булыуҙы алғы планға ҡуя.\nСаунаға үҙемә лә йөрөргә тура килә. Кемдер тыуған көндәрен, төрлө байрамдарҙы шунда үткәреүҙе хуп күрә башланы. Шәхси мунсалар йыуыныу урыны ғына булып ҡалмай, унда төрлө күңел асыу сараһы ла ойошторола. Яңыраҡ Салауат ҡалаһындағы сауналарҙың береһендә булырға тура килде. Беренсе ҡатта – ашап-эсеү өсөн күркәм зал, бассейны ла ҙур ғына. Икенсе ҡатында бильярд уйнау өсөн бүлмә, массаж креслоһы урын алған. Хатта телевизор, караокеға тиклем бар. Ашамлыҡ, эсемлектәр ҙә һатыла, магазин эҙләп йөрөргә кәрәкмәй.\nХаҡына килгәндә инде, ул биш кешегә сәғәтенә 600 – 1000 һумға торош итә. Эш көндәрендә арзаныраҡ. Тәүлек әйләнәһенә булһаң, ташламалар ҡаралған.\nШунда эшләгән менеджер менән һөйләшеп алдым.\n– Шәхси мунсалар һәр ҡалала тамыр йәйгән. Тимәк, улар халыҡ өсөн кәрәк. Тотош организмға файҙаһы булыуҙан тыш, мунса инеү төрлө сир-сырхауҙан да арындыра. Бында йыуынып ҡына ҡалмайһың, буш ваҡытыңды ла күңелле итеп үткәреп була. Хужама был бизнесты асып ебәреү өсөн күп эшләргә тура килде. Саунаға башлыса йәштәр йөрөгәс, уларҙың теләк-ихтыяждарын иҫәпкә алыу зарур. Мунсаны төҙөүгә киткән аҡсаны 2 – 7 йылда кире ҡайтарып була. Шулай ҙа уны ҡарау өсөн, электр энергияһына, һыуға, ремонтҡа һәм йыһаздарҙы яңыртыуға күп сығым талап ителә. Аҡыл менән эш иткәндә, ярайһы ғына килем алып була, – ти ул.\nМунса тиеү менән, һис шикһеҙ, миндек күҙ алдына баҫа. Элек-электән ата-бабаларыбыҙ уның ҡайын, имән, саған, йүкәнән булғанын ҡулланған, һәр ҡайһыһының файҙаһын яҡшы белгән. Сауналарҙа быларҙың барыһы ла бар. Тик бөтәһендә лә түгел. Сөнки унан ҡалған сүпте йыйыштырыусыларға оҙаҡ таҙартырға тура килә.\nЭлек халыҡ сиратта тороп ҡала мунсаларына йөрөнө. Хәҙер заманалар үҙгәрҙе. Аҙым һайын шәхси сауналар ҡалҡып сыҡты. Һорау булғас, был бизнес та үҫеш ала. Унда ғаилә менән дә йыш йөрөйҙәр. Тимәк, кешеләргә оҡшай.\nСығыу ваҡыты 3-08-2017, 14:22 | Ҡаранылар: 404\nКомандировка таныҡлыҡтары бөтөрөлә\nМискә мунса ла була икән\nГәзит аҙнаға бер тапҡыр сығасаҡ, тип борсолмағыҙ


Һәр шартлы мал башына 15,5 центнер мал аҙығы берәмеге әҙерләнгән\n27 Август 2010, 17:59\nБашҡортостанда мал аҙығы әҙерләү әүҙем алып барыла. Бөгөнгә республикала һәр шартлы мал башына иҫәптә 15,5 центнер мал аҙығы берәмеге әҙерләнгән. Бөтәһе 453 мең тонна силос, миллион ярым тоннаға яҡын сенаж, 475 мең тонна бесән әҙер. Шулай уҡ 537 мең тонна һалам запасы бар. Шуның 521 мең тоннаһы Башҡортостан территорияһында әҙерләнгән, ҡалған өлөшө – төбәктән ситтә. Был турала БР Ауыл хужалығы министрлығының үҫемлекселекте интенсивлаштырыу һәм мелиорация бүлеге баш агрономы Таһирйән Мөхәмәтзиев хәбәр итте.\nМал аҙығы әҙерләү буйынса иң юғары күрһәткестәр Яңауыл районында теркәлгән. Унда алдағы мал ҡышлатыуға 10,3 мең тонна бесән әҙерләнгән, 35,3 мең тонна сенаж һалынған. Шулай уҡ районда ете мең тонна ярым һалам һәм 11,5 мең тоннанан ашыу силос бар.


Башҡортостандың тәүге мөфтөйө\n12 Декабрь 2016, 20:23\nХалҡыбыҙҙың бихисап аҫыл ул-ҡыҙҙары тураһында ҡиммәтле мәғлүмәт һандығы булып хеҙмәт иткән Башҡортостан Республикаһының Милли архивында...\nҠыҙғанысҡа ҡаршы, халҡыбыҙҙың бик күп шәхестәре кеүек, был дин әһеленә лә, улай ғына түгел, бөтөн Халиҡовтар нәҫеленә, уҙған быуаттың 30-сы йылдарындағы золом ҡасафатын ныҡ татырға тура килә.\nОло Үтәш элекке Кәлсер-Табын улусында иң билдәле ауылдарҙың береһе була. Бының хикмәте тотош өйәҙҙәге абруйлы имам-хатиптарҙың береһе иҫәпләнгән Хатип Әбделхалиҡ улы Халиҡовҡа (1844-1911) бәйле. Башҡа тарафтарҙа аң-зиһен туплап ҡайтҡан хәҙрәт, күптәргә алыҫҡа ғилем эстәргә барыуы үтә ҡыйын булыуын аңлап, рухи остаздары Зәйнулла Рәсүлев, Ғабдулла Сәйеди кеүек дин әһелдәре менән кәңәшләшкәндән һуң, үҙ ауылында мәҙрәсә төҙөргә ҡарар итә.\nӘйткән һүҙ – атҡан уҡ. Яҡташтары Хатип Халиҡовтың изге уй-ниәтен күтәреп ала. Аллаһ ризалығына тип ул байтаҡ мал-мөлкәтен һата һәм үҙ иҫәбенә мәҙрәсәнең нигеҙен ҡороп та ебәрә. Әммә аҡса етмәй ҡала – Хатип хәҙрәт ярҙам һорап, Өфө, Ҡазан ҡалаларына уҡ барып етә. Яҡын-тирәлә йәшәгән хәлле кешеләр ҙә мәҙрәсә төҙөлөшөнә иғәнә индерә. Күмәкләгән – яу ҡайтарған, тиҙәр бит. Тырышлыҡ бушҡа китмәй: тиҙҙән ауыл уртаһындағы мәсет янында өр-яңы мәҙрәсәнең мөһабәт бинаһы ҡалҡып сыға. Ул, тиҙ арала яҡын-тирә ауылдар өсөн дини-мәғрифәт үҙәгенә әүерелеп, аң-белем алырға теләгән йөҙәрләгән үҫмерҙе үҙенә ылыҡтыра. Нәҡ ошо мәҙрәсәлә Мәжит Ғафури, Вәлиулла Ҡоломбәтов һәм башҡа зыялылар тәүге һабаҡтар алып, оло тормошҡа аяҡ баҫа.\nХатип хәҙрәттең өс улы (Мансур, Мәхмүт, Әхмәт) һәм дүрт ҡыҙы (Шәкирә, Мөкәрәмә, Сәкинә һәм Фатиха) була. Өлкән улы Мансур кесе йәштән үк уҡыуға бик һәләтле булыуы менән айырылып тора. Ғаилә башлығы үҙ мәҙрәсәһендә белем алған зирәк улын, данлыҡлы "Рәсүлиә” мәҙрәсәһендә уҡытыу өсөн, алыҫтағы Троицкиға оҙата. Төплө ғилемгә эйә булған Мансур, 1908 йылда тыуған ауылына ҡайтып, мәҙрәсәлә мөғәллимлек итә башлай. Күп тә үтмәй сирләп киткән атаһының үтенесе буйынса уға мөҙәрис вазифаһын да үҙ иңенә алырға тура килә.\nИшан хәҙрәттәре Зәйнулла Рәсүлевтең шәкерте, остазының тәжрибәһенә таянып, дини һабаҡтарҙан тыш, донъяуи фәндәргә лә иғтибарҙы көсәйтә: арифметика, тарих, астрономия, география, урыҫ телен уҡытыу мәҙрәсәнең абруйын үҫтереп ебәрә. Хәҙерге Ғафури, Архангел, Ҡырмыҫҡалы һәм Белорет райондары ауылдарынан килеп белем алған шәкерттәр һаны артҡандан-арта бара. Бында хатта Пермь, Силәбе яҡтарынан да килеп уҡыусылар була.\n"Ғәлиә” мәҙрәсәһенең асылыуын ишетеп, Мансур хәҙрәт үҙ белемен камиллаштырыу һәм яңы ғилемгә эйә булыу маҡсатында Өфөгә юллана. Рәсәйҙең төрлө тарафтарынан килгән шәкерттәр менән аралашыу, бай йөкмәткеле һабаҡтар алыу, йәнле фекер алышыу, бәхәстәрҙә ҡатнашыу – быларҙың барыһы ла Мансурҙың аң-зиһенен шаҡтай байыта, тел оҫталығын арттыра. 1910 йылда абруйлы мәҙрәсәне уңышлы тамамлағас, ул йәнә тыуған ауылына ҡайтып, яратҡан эшен дауам итә.\nБелеүебеҙсә, бөтөн Рәсәйгә киң билдәле "Рәсүлиә” һәм "Ғәлиә” мәҙрәсәләрендә Хатип хәҙрәттең кәңәше буйынса Мәжит Ғафури, Вәлиулла Ҡоломбәтов һәм Бәҙретдин Мәҡсүтов 1898 һәм 1906 йылдарҙа ғилем эстәй. Йылдар үткәс, Мансур Халиҡовҡа ла ошо уҡ юғары дини уҡыу йорттарында белем алырға тура килә. Йөҙәр саҡрым араны йәйәүләп үтһәләр ҙә, Еҙем-Ҡаран, Оло Үтәш, Яҡтыкүл егеттәренең уҡыуға, аң-белемгә ынтылышы бына ниндәй көслө булған!\n1917 йылдың февралендәге буржуаз-демократик революция Рәсәйҙең милли төбәктәрендә азатлыҡ хәрәкәтенең көсәйеүенә килтерә. Илдә барған ваҡиғаларға алдынғы ҡарашлы Мансур битараф ҡала алмай: ябай халыҡтың мәнфәғәтен яҡлап, матбуғат баҫмаларына мәҡәләләр яҙа, митингыларҙа сығыш яһай. Сәйәси-ижтимағи мәсьәләләрҙең асылын яҡшы аңлаған маһир ораторҙы хатта Өфөнөң завод-фабрикаларына лекция уҡырға саҡыралар.\nОшо уҡ йылдың апрель айында Өфөлә үткән Крәҫтиәндәр йыйынында делегат-яҡташтары исеменән ялҡынлы телмәр менән сығыш яһап, Мансур Халиҡов, Ваҡытлы хөкүмәт аҫаба башҡорт ерҙәрен халыҡҡа кире ҡайтарһын, тип белдерә. Ер мәсьәләһе ыңғай хәл ителмәһә, башҡорттар үҙ йөмһүриәтен төҙөргә мәжбүр буласаҡ, тип тә өҫтәп ебәрә ул. Бындай ҡыйыу фекерҙәр, әлбиттә, бәғзеләргә оҡшап етмәй.\nНәҡ ошо осорҙа Башҡорт милли хәрәкәте етәксеһе Әхмәтзәки Вәлиди, Кәлсер-Табын һәм Кесе-Табын башҡорттары менән фекер алышыу маҡсатында, Оло Үтәшкә килә. Бында арҡаҙашына ғына түгел, хатта дуҫына әйләнеп киткән имам-хатип Мансур Халиҡов һәм башҡа руханиҙар менән осрашып, уларға Башҡорт автономияһын булдырыу идеяһын еткерә. Әхмәтзәки артабан Сәйетбабаға – Мансур хәҙрәттең яҡын туғаны, урындағы мәсеттең имам-хатибы, мәҙрәсә мөҙәрисе һәм әүлиә булараҡ шөһрәт ҡаҙанған Мөхәмәтсабир Әбделхалиҡ улы Халиҡов янына юллана. Бында ла ул, ауылдың дин әһелдәре һәм зыялылар ҡатнашлығында йыйын үткәреп, башҡорттар алдында торған мөһим сәйәси мәсьәләләр тураһында сығыш яһай.\nТиҙҙән Рәсәйҙә Ойоштороу Йыйылышына (Учредительное Собрание – авт.) һайлау эше йәйелдерелә. Башҡорт Өлкә Шураһы ("федерал-башҡорттар”) исеменән Йыйылыш депутатлығына кандидаттар араһында Әхмәтзәки Вәлиди, Шәриф Манатов кеүек сәйәсмәндәр менән бер рәттән Мансур Халиҡов та була. 1918 йылда Мәскәүҙә үткән тарихи йыйында Башҡортостан вәкилдәре, бер төптән сығыш яһап, башҡорттарға автономия даулай. Ҡыҙғанысҡа ҡаршы, большевиктар Ойоштороу Йыйылышының эшен тамамларға ирек бирмәй, һөҙөмтәлә ул таратыла.\nИжтимағи-сәйәси тәжрибә туплаған Мансур Халиҡов тыуған ауылына ҡайтып, йәнә мөғәллимлек эшен дауам итә. Әммә тиҙҙән уны Башревком Табын кантоны башҡарма комитетының халыҡ мәғарифы начальнигы итеп тәғәйенләп ҡуя (мәғлүм булыуынса, бер нисә йылдан был вазифаны сәсән-мәғрифәтсе Вәлиулла Ҡоломбәтов та башҡара).\nҠыҫҡаһы, бөгөнгө Ғафури районы һәм күрше төбәктәрҙең халҡына аң-белем биреүҙә үҙҙәрен мәғрифәтсе, ғилем эйәләре итеп танытҡан Халиҡовтар нәҫеле ғәйәт ҙур көс һала. Был яҡтарҙа артабанғы йылдарҙа бихисап уҡымышлы кешеләрҙең үҫеп сығыуы, күптәренең етәксе, ғалим, әҙип булып танылыуы бер ҙә юҡҡа түгел.\nТиҙҙән бай тәжрибәле Мансур Халиҡовты Стәрлетамаҡҡа Юстиция Халыҡ Комиссариатына эшкә саҡыралар. 1918-1921 йылдарҙа уға туранан-тура Башҡорт автономияһын төҙөү буйынса документтар әҙерләү һәм башҡа юридик мәсьәләләр менән шөғөлләнергә тура килә.\n1921 йылдың 17 мартында Аллағыуат ауылында (хәҙер ул юҡ инде) Мосолмандарҙың I Бөтөн Башҡорт ҡоролтайы уҙғарыла. Нәҡ ошо йыйында БАССР мосолмандарының Диниә назараты төҙөлә, уның тәүге рәйесе һәм мөфтөй итеп Әхмәтзәки Вәлидиҙең тәҡдиме менән үҙен бары тик яҡшы яҡтан күрһәткән төплө белемле, ҡыйыу фекерле Мансур хәҙрәт Халиҡов һайлана.\nДиниә назараты ул дәүерҙә Бәләкәй Башҡортостандың баш ҡалаһы булған Стәрлетамаҡта урынлаша. Яңы дини ойошманың эшен яйға һалыу өсөн 35 йәшлек мөфтөйгә күп көс һалырға тура килә. Тырышлыҡ бушҡа китмәй – сәйәси-ижтимағи һәм юридик тәжрибәгә эйә булған Мансур хәҙрәт ҡатмарлы бурыстарҙы уңышлы башҡарып сыға.\n1921 йылдың эҫе йәйе етә. Бар донъяны ҡоролоҡ ялмап ала, баҫыуҙарҙағы ашлыҡ баш ҡалҡыта алмай, тамырында һәләк була. Илгә йот килә, меңәрләгән кеше аслыҡтан йән бирә... Диниә назараты етәксеһе Мансур Халиҡовты Аслыҡтан яфа сиккән халыҡҡа ярҙам итеү комитеты рәйесе итеп һайлап ҡуялар. Алыҫ төбәктәрҙән аҙыҡ-түлек ташытыу, уны аслыҡтан шешенгән халыҡҡа тәләфләмәй таратыу, кәрәк урында ашханалар асыу – ошо һәм башҡа мөһим эштәрҙе атҡарыуҙа Мансур Хатип улы ваҡыт менән дә, ауырлыҡтар менән дә иҫәпләшеп тормай. Яҡташтарын әжәл тырнағынан аралап ҡалыуҙа ла уның хеҙмәте ҙур була.\n- 1921 йылда беҙҙең ауылда аслыҡтан үлгән кешеләр булмаған, сөнки дин әһелдәре, мәсет ихатаһында аш-һыу әҙерләтеп, ауыл халҡын көнөнә бер тапҡыр ашатҡан. Балаларға хатта икмәк телеме лә биреп ҡайтарғандар. Инәйем (Емешбикә – авт.) шулай тип һөйләй торғайны, - тип хәтирәләре менән уртаҡлашты Оло Үтәштә тыуып үҫкән Нәүфилә Зыязетдин ҡыҙы Ғилфанова (Ғарипова).\nМансур Халиҡовтың Башҡорт автономиялы республикаһын төҙөүҙә Әхмәтзәки Вәлиди менән иңгә-иң терәп эшләүен большевиктар ғәфү итмәй. Оло Башҡортостан төҙөлөп, баш ҡала 1922 йылдың йәйендә Өфөгә күсеү менән, милли хәрәкәт вәкилдәренә ҡара көндәр килә. "Вәлидовсылар”ҙы эҙәрлекләү, уларға ғәйеп тағыу, ҡурҡытыу киң ҡолас ала. "Совет власы дошманы” тигән мөһөр һуғылған Мансур хәҙрәт тә ошо сәйәсәттең ҡорбанына әүерелә.\nҮҙенә лә, ғаиләһенә лә янауҙар туҡтамай, ҡурҡытыуҙар дауам итә. Иркенләп эшгләү һәм өсөн бер ниндәй ҙә мөмкинлек ҡалмағас, Мансур Халиҡов 1923 йылда үткән Башҡортостан мосолмандарының II йыйынында Диниә назараты рәйесе вазифаһынан баш тарта. Ябай мулла сифатында ла үҙ халҡына хеҙмәт итеренә, уға рухи таяныс булырына ышана ул. Ләкин динде төбө-тамыры менән бөтөрөүҙе маҡсат итеп ҡуйған Коммунистар партияһы өсөн мөфтөй генә түгел, ябай мулла ла хәүеф-хәтәр сығанағы була. Диндарҙарҙың ҡотҡоһона бирелеп, халыҡ башкөллө Совет власына ҡаршы сығыр, тип хафалана власть әһелдәре. Тимәк, бындай "хәүеф сығанаҡтары”нан кисекмәҫтән ҡотолорға кәрәк. Муллаларҙы ҡулға алыу, мөлкәттәрен таратып биреү, мәсет манараларын ауҙарыу хәрәкәте тотош илдәге кеүек беҙҙең төбәктә лә көсәйгәндән-көсәйә.\nСират кисәге мөфтөйгә лә килеп етә. 1929 йылдың май айында нахаҡ яла буйынса уны ҡулға алалар һәм, өс йылға хөкөм итеп, алыҫтағы Соловки утрауына оҙаталар.\nҺөргөндә рухи һәм физик йәһәттән йәберләүҙәр кисереп, тейешле яза мөҙҙәтен тултырыу менән, тыуған яғына ашҡынып ҡайтырға сыҡҡан Мансур хәҙрәтте юлда тағы ҡулға алалар. Өфө төрмәһендә йәнә һорау алыу, язалау башлана һәм сираттағы хөкөм ҡарары сығарыла: был юлы Магниткаға – холоҡ төҙәтеү-хеҙмәт лагерына... Соловки лагеры ғазаптарынан йәне лә, тәне лә уңалып бөтмәгән хәҙрәткә ауылына ҡайтып, ғаиләһе менән дә күрешеп-хушлашып китергә рөхсәт итмәйҙәр. Ә бит уны өйөндә һөйөклө ҡатыны, Рәфҡәт, Әшрәф, Зәкиә һәм Фәүзиә исемле ҡәҙерле балалары зар-интизар булып көткән был ваҡытта.\nӘйтәһе лә түгел, иҫ киткес ғазаптар кисереп тә, иманына тоғро ҡалған Мансур Халиҡовтың аяныслы яҙмышы тетрәндергес. "Халыҡ дошманы”, "вәлидовсы” мөһөрө менән ғүмеренең һуңғы көндәрен үткәргән, әммә диненән ваз кисмәгән ир-уҙаман 1934 йылда Силәбе тарафтарында 48 йәшендә вафат була. Ҡыҙғанысҡа ҡаршы, уның ҡайҙа ерләнгәнлеге тураһында бер ниндәй ҙә мәғлүмәт юҡ, тимәк, НКВД архивтарында эҙләнеү талап ителә.\nБар ғүмерен халыҡты уҡымышлы, иманлы итеүгә арнаған, башҡорттарҙың дәүләтселеген булдырыу эшендә фиҙакәрлек күрһәткән, республикабыҙҙың Диниә назаратын төҙөүгә өлгәшкән Мансур Хатип улы Халиҡовтың исемен бысратыу өсөн власть органдары барыһын да эшләй. Әхмәтзәки Вәлиди эҙҙәре һаҡланған Оло Үтәш ауылына ҡара көндәр килә: мәсет тә, мәҙрәсә лә ҡыйратыла, "халыҡ дошмандары” булып танылғандар ауылдан һөрөп ебәрелә.\nӨлкәнерәк йәштәге яҡташтарым бөгөн дә хәтерләйҙер әле: заманында "вәлидовщина” менән бер ҡатар "халиковщина” һүҙе лә ишетелеп ҡалғылай ине. Был нәҫелдең тамырҙарын ҡоротоу өсөн партия ҡуштандары ҙур көс һала: Халиҡов фамилиялы ғаиләләр ауылда ҡалмай тиерлек, ҡайһы берҙәре йәһәт кенә фамилияларын Ғариповтарға, Ғәлимовтарға, Шафиҡовтарға алмаштырырға мәжбүр була. Әйткәндәй, күренекле яҙыусы Ғәзим Шафиҡовтың инәһе лә - ошо ауылдыҡы, Мансур Халиҡовтың яҡын туғаны. Ул да, кәмһетелеүҙәрҙән, мыҫҡыл ителеүҙәрҙән биҙрәп, тыуған йортонан бик йәшләй сығып китә. Танылған ғалимә, филология фәндәре докторы, профессор Рәйсә Халиҡованы (1934-2005) республикабыҙҙа яҡшы беләләр. Уның атаһы Хәлил эҙәрлекләүҙәрҙән, яла яғыуҙарҙан ҡотолоу өсөн Үзбәкстанға сығып китә, ҡыҙы шул яҡта – Карши ҡалаһында тыуа. Хәлил Халиҡов данлыҡлы фамилияһын сит тарафтарҙа йәшәп кенә һаҡлап ҡалыуға ирешә. СССР-ҙа репрессия дауылы туҡтағас, ул ғаиләһе менән Башҡортостанға ҡайтып төпләнә. Бына ниндәй ауыр һынауҙар үткәрергә, оло ҡайғы-хәсрәт, юғалтыуҙар, рухи кәмһетелеүҙәр кисерергә тура килгән халҡыбыҙға ҡәһәрле золом йылдарында...\nӘммә алтынға нәжес йоҡмай, тиҙәр бит. 1991 йылдың 30 сентябрендә СССР-ҙың Юғары Советы Президиумы Указы менән фажиғәле яҙмышҡа дусар булған Мансур Хатип улы Халиҡовтың исеме аҡлана. Шул уҡ йылдың декабрендә Красноусолдың төп мәҙәниәт һарайында – элекке Ленин исемендәге клубта – беҙгә, бер төркөм зыялыларға, уның тыуыуына 105 йыл тулыу айҡанлы хәтер кисәһен үткәреү насип булды. Йыйында Өфө ҡунаҡтары - дин әһеленең ҡыҙы Фәүзиә (ул иҫән әле, быйыл 90 йәшен тултырҙы), ейәнсәре Ғәлиә һәм башҡа яҡын туғандары, ғалимдар, яҙыусылар ҡатнашты.\nШуныһы һөйөнөслө: 2002 йылда Оло Үтәштә элекке мәсет урынында, Халиҡовтарҙың рухын шатландырып, күркәм иман йорто пәйҙә булды. Был изге эште затлы нәҫел тоҡомдары - Өфөлә йәшәгән Нәүфилә Зыязетдин ҡыҙы улдары Рияз һәм Илдар менән бергәләп атҡарып сыҡты. 17 декабрҙә нәҡ ошо ҡотло, иманлы ерҙә Мансур Халиҡовтың 130 йыллығына арналған йыйын үтәсәк, унда мөфтөйҙөң ейән-ейәнсәрҙәре һәм бүлә-бүләсәрҙәре лә ҡатнашасаҡ.\nРеспубликабыҙҙа әле Башҡортостандың 100 йыллыҡ юбилейына әҙерлек киң ҡолас алды. Ошо иҫтәлекле ваҡиға айҡанлы "100 йыллыҡҡа - 100 шәхес” исемлеген әҙерләү проекты ла дәррәү йәйелдерелде. Тарихта тороп ҡаласаҡ был мәртәбәле йылъяҙмала БАССР-ҙың тәүге мөфтөйө, дәүләтселегебеҙҙең нигеҙ таштарын һалған ҡаһарман эшмәкәрҙәрҙең береһе Мансур Хатип улы Халиҡовтың исеме мотлаҡ сағылыш табыр, тип ышанабыҙ. Бынан тыш, яҡын йылдарҙа Красноусолда арҙаҡлы яҡташтарыбыҙ – сәсән, мәғрифәтсе Вәлиулла Ҡоломбәтов, дин әһеле, мәғрифәтсе Мансур Халиҡов, академик Нияз Мәжитов һәм башҡаларҙың - исеме менән аталған урамдар ҙа барлыҡҡа килер әле. Башҡортостаныбыҙҙың рухи-мәҙәни һәм фәнни үҫешенә тос өлөш индергән бындай олуғ шәхестәр менән ғорурланмау мөмкин түгел - тимәк, уларҙың иҫтәлеген мәңгеләштереүҙе бөгөндән хәстәрләргә кәрәк.


Ике айҙа Куйбышев тимер юлы менән 10 млн тоннанан ашыу йөк ташылған\n10 Март 2011, 11:01\nАғымдағы йылдың ике айында Куйбышев тимер юлы 10 миллион тоннанан ашыу йөк ташыған, был уҙған йылдағы күрһәткестән 6,1 процентҡа күберәк.\nКуйбышев тимер юлының матбуғат хеҙмәтенән хәбәр итеүҙәренсә, дөйөм йөк күләмендә нефть продукттары өлөшө 59% самаһы тәшкил иткән. Бынан тыш, йөктәрҙең дөйөм структураһында ярайһы ҙур өлөштө химикаттар һәм сода (8,5%), сәнәғәт сеймалы (6,6%) һәм төҙөлөш тауарҙары (6%) алып тора. Төҙөлөш тауарҙары, кокс, автомобилдәр һәм цемент ташыуҙа иң ҙур үҫеш күҙәтелә.\nБелгестәр фекеренсә, йөк ташыу өлкәһендә ыңғай динамикаға Куйбышев магистрале яуаплылығы зонаһында булған төбәктәрҙең сәнәғәт потенциалының тергеҙелеүе һәм үҫеше, шулай уҡ тимер юлсыларҙың яңы транспорт маршруттарын ойоштороу һәм клиенттар йәлеп итеү буйынса һөҙөмтәле эшмәкәрлеге булышлыҡ иткән.\nШуны ла өҫтәргә кәрәк: Куйбышев тимер юлының Башҡортостан төбәге, ғәҙәттәгесә, нефть продукттарын ташыуҙа алдынғы урында килә.


Рөстәм Хәмитов: Закондар сығарыусылар Башҡортостан халҡының ышаныстарын аҡларға тейеш // Сәйәсәт | новости башинформ.рф\nРөстәм Хәмитов: Закондар сығарыусылар Башҡортостан халҡының ышаныстарын аҡларға тейеш\n14:50, 3 октября 2013 Сәйәсәт\nБашҡортостан Президенты Рөстәм Хәмитов бишенсе саҡырылыш Дәүләт Йыйылышы – Ҡоролтайҙың беренсе ултырышында сығыш яһаны. Республика етәксеһе депутаттарҙы һайланыуҙары менән ҡотлап, яңы саҡырылыш закондар сығарыу йыйылышының көҙгө сессияһында беренсе ултырыш – республиканың ижтимағи-сәйәси тормошонда мөһим көн, – тип билдәләп үтте.\nХалыҡ тарафынан һайланыусылар даими хеҙмәт менән абруй яулай, һәм был ышанысты, Башҡортостан халҡының өмөттәрен аҡларға кәрәк, – тип һыҙыҡ өҫтөнә алды Рөстәм Хәмитов. Президент республика ҡануниәтен камиллаштырыуҙа уңыштар теләне.\nһуңғы йылдарҙағы йомғаҡтар ҡануниәт эшмәкәрлегенең ни тиклем мөһим булыуын иҫбатлай. Уны республика башлығы ла ыңғай баһаланы.\n— Республика ҡануниәт органының эшмәкәрлеге һөҙөмтәле булды, — тине БР Президенты.\nРеспублика парламентарийҙарын тормоштоң бөтә өлкәләрен яңыртыу буйынса көсөргәнешле эш көтә, тип һыҙыҡ өҫтөнә алды Рөстәм Хәмитов. Яңыртыу – ул һайлау алды кампанияһының лозунгыһы ғына түгел, был хөкүмәттең бөтә тармаҡтары эшенең һыналған стратегияһы, — тип билдәләне ул. Хөкүмәттең иң мөһим эше – халыҡҡа хеҙмәт итеү, – тип һыҙыҡ өҫтөнә алды республика етәксеһе.


Чат аша видео кеше бушлай тоташтырыуға веб-камералар - Бөтә донъя видео чат! Бөтә ил, сит ил, бөтә донъя.\nЧунциндан сайтында Танышырға, комплекстарҙан Ирекле мөнәсәбәттәр Өсөн\nവീഡിയോ ചാറ്റ് എല്. ഞാൻ ഉറപ്പു\nөлкән ҡыҙҙар өсөн танышыу видео балалар өсөн танышыу видео секс видео фото танышты телефон менән фото менән танышты сексуаль танышты видео ир-аттар өсөн етди мөнәсәбәт менән таныштырҙы. ҡыҙ менән сикләү видеочивать ҡыҙ менән теркәлгән видеочивать 18 башҡа бушлай видео чат башҡа ҡыҙҙар менән теркәлгән видеочить


Каникулда рәхәт икән!\n19 Ғинуар 2018, 17:39\nТәбиғәттә барлыҡ күренештәр ҙә яйға һалынған. Йыл миҙгелдәре бер-береһен алыштырып, һәр саҡ ысын хужа булып хөкөм итә. Алтын көҙгә алмашҡа һалҡын, буранлы, мөғжизәләргә бай ҡыш айҙары килә. Мин был миҙгелде гел түҙемһеҙлек менән көтөп алам. Ни өсөн, тиһегеҙме? Каникул өсөн генә, тип уйламағыҙ. Уныһы ла мөһим, әлбиттә. Беренсе сиратта, ҡышты мөғжизәләр ваҡыты булғанға яратам.\nЯңы йылды ҡаршылау беҙҙең гимназияла бик күңелле үтте. Ҡыш бабай менән Ҡарһылыуға төрлө йырҙар, бейеүҙәр аша үҙебеҙҙең оҫталыҡты күрһәттек. Улар менән бергә күңел астыҡ, уйнаныҡ. Һәр ҡайһыбыҙға бүләк өләштеләр.\nУҡыу сиреген тик «бишле» билдәләренә генә тамамлап, мин каникулды яҡшы кәйеф менән башлап ебәрҙем. Яңы йылды ғаиләбеҙ менән ҡаршы алдыҡ. Үҙәк майҙанға барып тау шыуҙыҡ, концерт, салют ҡараныҡ. Сәғәт ун икене һуҡҡанда бер-беребеҙгә изге теләктәр әйттек. Йоҡонан тороуға беҙҙе шыршы аҫтында бүләктәр көтә ине. Мин бик тә шатландым, сөнки теләгем ҡабул булды.\nКаникулдың беренсе аҙнаһы өләсәйем янында ҡунаҡта үтте. Ауылда рәхәтләнеп тауҙа шыуҙыҡ, урманға сәйәхәткә барҙыҡ. Тәбиғәттең матурлығына һоҡланып, ғорурланып ҡайттыҡ. Ҡунаҡта, тигәс тә, мин гел уйнап ҡына йөрөмәнем. Апайҙарым менән өйҙө йыйыштырҙыҡ, келәмдәрҙе таҙарттыҡ, аш бүлмәһендә лә булыштым. Китап уҡырға ла ваҡыт таптым. Ә кистәрен туғандарым менән шашка, шахмат уйнаныҡ, өлкәндәр өсөн концерт ҡуйҙыҡ. Икенсе аҙнаны Үрге Йәркәйҙә үткәрҙем. Күрше ҡыҙҙары менән саңғыла, тимераяҡта шыуҙыҡ, саф һауала туйғансы уйнаныҡ. Бассейнға һыу инергә йөрөнөк.\nКаникул бик күңелле һәм ҡыҙыҡлы уҙҙы. Барыһына ла шуны әйткем килә: саф һауала уйнағыҙ, тәнегеҙҙе сыныҡтырығыҙ, матур хис-тойғолар менән күңелегеҙҙе байытығыҙ. Һау-сәләмәт булайыҡ!\nАзалиә ИСРАФИЛОВА, III синыф уҡыусыһы.\nИлеш районы, Үрге Йәркәйҙәге 1-се гимназия.


Өйҙәре генә түгел, күңелдәре лә киң » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Өйҙәре генә түгел, күңелдәре лә киң\nӨйҙәре генә түгел, күңелдәре лә киң 05.02.2019 // Йәмғиәт\nӨлгөлө ғаилә Стәрлетамаҡ районында йәшәй.\n“Башҡортостан” гәзите өлгөлө ғаиләләрҙе даими яҡтырта килә. Уларҙың сынъяһау донъяһына, янып торған күҙҙәренә, сәскәләй балаларына, әсәй менән атайҙың бер-береһенә һөйөү хисенә һәм ихтирамына ҡарап, башҡа ғаиләләр ҙә өлгө ала, шундай камиллыҡҡа һәм аһәңлеккә ынтыла.\nСтәрлетамаҡ районының Наумовка ауылынан тап ошондай өлгөлө ғаиләләрҙең береһе Зөлфиә менән Рәмил Насировтар быйыл бергә йәшәүҙәренә 20 йыл тулыуҙы туйлаясаҡ. Улар дүрт балаға ғүмер биргән, үҙ көстәре менән яландай ҙур, матур өй һалған, ишле мал, ҡош-ҡорт тоталар. Йорт хужаһы Рәмил Рауил улы Когалым ҡалаһындағы нефть һәм газ сәнәғәте өлкәһендә вахта ысулы менән оператор булып эшләй, хужабикә Зөлфиә Әнүәр ҡыҙы иһә – Наумовка дауаханаһында шәфҡәт туташы, ауыл халҡының һаулығын хәстәрләй.\nӨлкән улдары Айнур – Башҡортостан дәүләт аграр университетының икенсе курс студенты. Икенсе улдары Рөстәм 9-сы класта белем ала, техник фәндәр менән мауыға. Район ғилми-техник олимпиадаһында – икенсе, XXIII “Йәштәр технопаркы” республика йәш техниктар, конструкторҙар һәм рационализаторҙар слетында беренсе урындар яулаған егет роботтар эшләү менән дә әүҙем шөғөлләнә икән. Улай ғына ла түгел, Рөстәм урындағы хоккей командаһы ағзаһы ла.\nҠыҙҙары ла һынатмай, Ләйсән 6-сы класта “бишле” билдәләренә генә уҡый, театр, бейеү түңәрәктәренә йөрөй, шиғыр һөйләүселәр бәйгеләрендә әүҙем ҡатнаша, район, республика кимәлендә генә түгел, Рәсәй буйынса олимпиадаларҙа алдынғы урындар яулай. Ә шулай ҙа ҡыҙҙың иң яратҡан шөғөлө һүрәт төшөрөү икән. Йәш рәссам сәнғәт мәктәбенең һынлы сәнғәт бүлегендә уҡый, “Ҡурай сәскәһе”, “Башҡортостан ынйыһы” һәм башҡа ижади бәйгеләрҙә еңеүгә өлгәшә.\nКинйә ҡыҙҙары Әлиәнең дә апаһынан ҡалышмаҫҡа ниәте. Беренсе класта ғына уҡыуына ҡарамаҫтан, төрлө түңәрәктәргә яҙылған, бигерәк тә бейеү менән ихлас шөғөлләнә.\nҠыҙғанысҡа ҡаршы, беҙ барғанда хужабикә уҡыуҙа булып ҡалды, уның ҡарауы, тәмле сәй, алсаҡ йөҙ менән Зөлфиә Әнүәр ҡыҙының әсәһе Фәүзиә инәй ҡаршы алды. Билдәле сәсәниә, шағирә, китаптар авторы Фәүзиә Ҡотлогилдина-Алтынбикә күптәргә яҡшы таныш. Ул үҙе ижад итеп, сығыш яһап ҡына ҡалмай, республика, Рәсәй кимәлендә төрлө сәсәндәр бәйгеләрен дә ойоштороуҙа әүҙем ҡатнаша. Тел, милләт һағында торған сәсәниәнең ейән-ейәнсәрҙәренә тәрбиә йоғонтоһо менән ҡыҙыҡһынам.\n– Туған телде белеп, һөйләшеп үҫһендәр, тип тырышам тәү сиратта. Каникул мәлдәрендә миңә ҡунаҡҡа килгән саҡтарында төрлө йырҙар ҙа өйрәтәм. Үҙ балаларымды ла шулай үҫтерҙем. Беҙ йәшәгән Ғафури районы Родина ауылында урыҫ мәктәбе булды, башҡорт теле дәрестәре бөтөнләй уҡытылманы. Әммә беҙ ғаиләбеҙ менән өй эсендә башҡортса ғына аралаштыҡ, шуға күрә ҡыҙҙарым туған телде белеп үҫте, быға һөйөнөп бөтә алмайым. Хәҙер килеп улар: “Рәхмәт инде, әсәй, тиҫтерҙәребеҙ үҙ телдәрен белмәгәндә, беҙ башҡортса һөйләшәбеҙ!” – ти.\nЙорт-ҡуралары ғына түгел, күңелдәре лә киң булып сыҡты Насировтарҙың. Үҙҙәренең дә, уларҙы уратып алғандарҙың да тормоштарын йәмләп йәшәгән, хеҙмәт һөйгән, балаларын кескәй саҡтан эшкә, милли үҙаңға өйрәтеп үҫтереп кенә ҡалмай, уларҙа сәнғәткә һөйөү тәрбиәләгән, һәр береһенең күңел ауазын ишетеп, яратҡан шөғөлдәре менән мауығыуҙарына юл асып, был өлкәлә бейеклектәр яулашырға ла ярҙам иткән ошондай әсәй, атай һәм өләсәйҙән күптәр үрнәк алһын ине, тип теләге килә.


Липецк өлкәһенең Тербун районында Башҡортостандан эҙәрмәндәр эш башлай // Сәйәсәт | новости башинформ.рф\nЛипецк өлкәһенең Тербун районында Башҡортостандан эҙәрмәндәр эш башлай\n9:59, 2 июня 2010 Сәйәсәт\nИюнь баштарында Липецк өлкәһенең Тербун районында Башҡортостандан ике – Өфө һәм Дәүләкән эҙәрмәндәр отряды эш башлай. Икенсе эҙләнеү экспедицияһынан ҡайтып килеүсе БР эҙәрмәндәр отрядтарының төбәк Йәмәғәт фонды Советы рәйесе Илдар Бикбаев әйтеүенсә, Башҡортостан отрядтары 1942 йылдың йәйендә Липецк ерендә һәләк булған 112-се Башҡорт кавалерия дивизияһы яугирҙарын эҙләйәсәк.\nХәбәр итеүебеҙсә, был эҙләнеүҙәргә башланғысты күп йылдар инде данлы башҡорт атлыларының хәрби юлын өйрәнеү һәм тикшереү менән шөғөлләнеүсе Виталий Лавринов етәкләгән урындағы «Зверобой» отряды һалды.\nБашҡортостан отрядтары менән берлектәге эҙләнеүҙәр иң ҡаты һуғыштар барған һәм 112-се Башҡорт кавдивизияһы ҙур юҙалтыуҙар кисергән Казинка ауылында үткәреләсәк. Казинкалағы экспедициянан һуң Башҡортостан эҙләнеүселәре Тербун районының башҡа тораҡ пункттарында ла һәләк булған ҡыҙылармеецтарҙы эҙләүҙә ҡатнашасаҡ.\nБашҡортостандан отрядтар башҡа төбәктән Липецк өлкәһе территорияһына аяҡ баҫҡан тәүге вәкилдәр буласаҡ. Ә июнь аҙағында Тербун районына Новокузнецкиҙа ойошторолған 237-се дивизияның һәләк булған яугирҙарын эҙләү өсөн «Сибиряк» отряды эҙәрмәндәре киләсәк.\nТеги: эҙәрмәндәрдәр отрядтары


Һыу хатаны ғәфү итмәй » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Һыу хатаны ғәфү итмәй\nҺыу хатаны ғәфү итмәй 31.05.2012 // Йәмғиәт\nКәкүк саҡыра башлау менән һыу төшөргә була, тигән һынамыш бар. Тик әлегә һыу йылынмаған. Шуға ҡарамаҫтан, көндәрҙең эҫе тороуына һылтанып, күптәр ял мәлендә яр буйына ашыға. ...Ҡыҙғанысҡа ҡаршы, йыл башынан һыуҙа дүрт кеше, шул иҫәптән бер бала, һәләк булған.\nЙылға, күл буйына сыҡҡан өлкәндәр йыш ҡына иҫерткес эсемлек тә ала. Эскән килеш һыу инеү күп ваҡыт фажиғәгә сәбәпсе була ла инде. Мәҫәлән, Октябрьский ҡалаһы эргәһендәге күлдәрҙең береһендә ике ир һыу төшөп, ял итергә булған. Эҫе ҡояш нуры менән араҡы ирҙәрҙең береһен тиҙ арала “йыға һуҡҡан”, ул йоҡлап та киткән. Уянһа, эргәһендә дуҫының кейеме генә ята. Ир шунда уҡ ҡотҡарыусыларға шылтыратҡан, ләкин һуң булған…\nАрхангел районында 30 йәшлек ир ғаиләһе менән һыу төшөргә барған. Йөҙөр өсөн ҙур матрас алғандар. Алты йәшлек ҡыҙын ултыртып, ғаилә башлығы һыуға төшкән. Ләкин быға тиклем ҡыҙмаса булып алған атай кеше иҙрәп йоҡлап киткән, матрас иһә ағым ыңғайына аҡҡан. Ире менән балаһын юғалтҡан ҡатын ҡотҡарыусыларға мөрәжәғәт иткән. Матрас “ҡорбандарын” яр буйында ял итеүселәр ҡотҡарған, уларҙы йөҙөргә төшкән урындан ике километр алыҫлыҡта тотоп алғандар. Оҙаҡ илауҙан һыны ҡатҡан сабыйҙы тынысландырғандар, ә ғәмһеҙ атайҙы саҡ уятҡандар. Ярай әле йылға уртаһында матрас әйләнмәгән…\nҺыу эргәһендә йәшәгән өлкәндәр был осорҙа айырыуса абай булырға, баланы күҙ уңынан ысҡындырмаҫҡа тейеш. Бәләкәстәр үҙенең физик мөмкинлегенә баһа бирә алмай, ҡурҡыу йә арыу арҡаһында ла һәләкәткә осрауы мөмкин.\nБалтас районының Иҫке Ямурҙа ауылы эргәһендәге быуала малайҙар һал эшләп йөҙөргә булған. Был хәлде өлкәндәр күргәндер ҙә бит. Ләкин уларҙы туҡтатыусы табылмаған. 2001 йылғы малай һалдан ҡолап төшөп, һыу аҫтына киткән. Балалар ярҙамға саҡырған, ләкин үҫмерҙе ҡотҡара алмағандар.\nФажиғәгә юл ҡуймаҫ өсөн барыһына ла билдәле, ҡәҙимге хәүефһеҙлек ҡағиҙәләрен үтәү фарыз. Бәләгә тарыған хәлдә 112 һандары буйынса ҡотҡарыусыларҙы саҡырырға була.\nЛилиә НУРЕТДИНОВА әҙерләне.


Паролдәрҙе онотоп, никнеймдарҙы ситкә ҡуйып, 20 ноябрҙә республика блогерҙары үҙ исем-шәрифтәре аҫтында Башҡортостан Президенты менән осрашты. Рөстәм Хәмитов үҙенең беренсе яҙмаһын шәхси блогында, теүәлерәк әйткәндә, "Йәнле журнал" берләшмәһендә, быйылғы йылдың 30 июлендә ҡалдырғайны. Шунда уҡ ул күҙгә-күҙ ҡарап осрашыу вәғәҙә иткәйне, һәм вәғәҙәһендә торҙо. Ун мең интернетҡа инеүсе, йөҙәрләгән комментатор араһынан иң әүҙем 30 кеше осрашыуға саҡырылды. Блогтың дүрт айға яҡын эшләүендә юзерҙарҙан һорауҙар, фекерҙәр, төбәк үҫеше буйынса тәҡдимдәр шул тиклем күп йыйылған, хатта рәсми булмаған "түңәрәк өҫтәл"дә ҡатнашыусыларҙың аралашыуы өс сәғәткә саҡ һыйҙы.\nПрезиденттың үҙе билдәләүенсә, был 120 көн эсендә "беҙ бергә эшләйбеҙ" икәнен аңлау, ниндәйҙер берҙәмлек барлыҡҡа килгән һәм, иң мөһиме, һөҙөмтә бар: республика властарының бихисап инициативалары президент блогы киңлектәренән сыҡҡан. Бюджет средстволарын тотоноу буйынса йәмәғәт советы ойошторолоуын Рөстәм Хәмитов блогерҙар берләшмәһенең мөһим ҡаҙаныштарының береһе тип атаны. Әүҙем интернет-ҡулланыусылар был фекерҙе блогта яҙып сыҡты, һәм ул ғәмәлгә лә ашырылды - Советты Изге Петр етәкләй, коррупционерҙар һәм тәләфләүселәр менән ҡаты көрәшеүсе, компромисҡа бармаусы Петр Миронович Бобылевты ҡайһы бер даирәләрҙә шым ғына шулай тип йөрөтәләр. Республикала граждандар контроле эш башлай, һәм, әйтергә кәрәк, бындай финанс ағымдарының үтә күренеүсәнлеген контролләүсе сара Рәсәй Федерацияһының бер нисә субъектында ғына бар. Хәмитов әйтеүенсә, блогта "сәнскеле", "уңайһыҙ" һорауҙар ҙа, "һыу юҡ", "лифт эшләмәй" тигән кеүек ябайҙары ла бар. Уларҙың һәр береһе мөһим, һәр береһе ыңғай эш өсөн эшләй - блогты көн һайын 25-30 мең кеше уҡый, ә ҡайһы бер көндәрҙә - 50 меңдән ашыу. "Йәнләнеү" аҫҡы яҡтан, эстән, башланды, йәмғиәт ҡуҙғалды. Блог йәмғиәттең, халыҡтың әүҙемлеген күрһәтә, ул ыңғай кәйеф тыуҙыра, һәм уның тәғәйенләнеше лә тап ошонда.\nКонгресс-холда осрашыу рәсми булмаған характерҙа барҙы һәм блогерҙар менән аралашыу ихлас килеп сыҡты, бюрократик һүҙҙәр һәм пафослы интонацияларға урын булманы. Рәстәм Хәмитов көсөргәнешле һәм һәр ваҡыт халыҡ алдында башҡарырға тура килгән, бер дуҫына ла теләмәгән президент эше тураһында нисектер үтә ябай итеп һөйләне. Һәм үҙенең Брюс Всемогущий түгеллеген, тылсымлы таяҡ менән генә бар эштәрҙе лә хәл итеп булмауын телгә алды. Көнүҙәк, етди проблемаларҙы хәл итеү өсөн, ысынлап та, ваҡыт кәрәк. Әммә оло үҙгәрештәр башларға күптән ваҡыт.\n- Беҙ артабан һуҙа, беҙҙә барыһы ла һәйбәт, етди үҙгәрештәр талап ителмәй, тип күҙ йома алабыҙ... Ләкин өҫтән-мөҫтән эшләнгән анализ да уянырға кәрәклеген күрһәтә. Эшләргә кәрәк, һәм әүҙем эшләргә. Республика йәмәғәтселеге көтөп арыны. Ауыл халҡы ла, ҡала халҡы ла, сәнәғәтселәр ҙә көтә, һәм улар көткән нәмәләр шул тиклем күп, уларҙы тормошҡа ашырыу өсөн әлегә бер мөмкинлек тә юҡ. Ошоларҙан сығып, беҙ юғары эш темпы алғанбыҙ. Осрашыуҙар күп, рәсмиләре лә, рәсми булмағандары ла, һәм уларҙың һәр береһе бөгөн ниндәйҙер вәғәҙәләр призмаһынан ҡарала. Халыҡ һәр осрашыуҙың ниндәйҙер һөҙөмтәһен күрергә теләй. Был темпты һаҡлауы рәхәт түгел, шул иҫәптән физик яҡтан да, әммә беҙҙең, үкенескә күрә, башҡа төрлө вариантыбыҙ юҡ.\nРөстәм Хәмитовтың блогерҙарға әйтеүенсә, ул республиканың уға ышанып тапшырылған дүрт миллионлы халҡы өсөн яуаплылыҡтың ауырлығын тоя, һәм был йөк еңелдән түгел. Тап шуға ла ул һәләкәтле конфликттар, халыҡ тормошон ҡатмарлаштырыуға килтерәсәк "киҫкен хәрәкәттәр" яһау яҡлы түгел. Шулай ҙа уны ҡайһы берҙә кардиналь үҙгәрештәргә саҡыралар. Киҫкен рәүештә бар кимәлдәге власты йөҙ процентҡа алмаштырырға, мәҫәлән, республика ҡануниәтен ҡайтанан ҡарарға, федераль башҡарма власть органдары менән мөнәсәбәттәрҙе үҙгәртергә.\nБының мөмкин булмауын билдәләне Президент. Ул аҡыллы һәм эҙмә-эҙлекле эш итеү яҡлы.\nРөстәм Хәмитов блогерҙар менән осрашыуҙа технопарктар, Хөкүмәт ағзалары эшмәкәрлеген баһалау өсөн һөҙөмтәлелек күрһәткестәрен булдырыу темаларына ҡағылды. Был идеялар ҙа, әйткәндәй, уның блогында тыуған. Хәтерҙә, үҙенең шәхси битендә Рөстәм Хәмитов бюджет өлкәһе хеҙмәткәрҙәренә йыл аҙағына тиклем тағы бер хеҙмәт хаҡы түләргә вәғәҙә биргәйне. Осрашыуҙа камералар алдында республика башлығы был вәғәҙәһен нығытты:\n- Мин бюджет хеҙмәткәрҙәренә тағы бер эш хаҡы түләү тураһында Башҡортостан Республикаһы Президенты Указына ҡул ҡуясаҡмын. Был мәсьәлә хаҡы - 1,4 миллиард һум. Бәләкәй сумма түгел, уға Өфөлә стадион төҙөргә булыр ине. Әммә республика халҡының күбеһе алған эш хаҡы бөгөн - ул дөрөҫ түгел һәм хәтер ҡалдырырлыҡ түбән, үкенесле. Шуға ла беҙ был хәлде үҙгәртер өсөн мөмкинлектәр табабыҙ. Киләһе йылда минималь эш хаҡы Башҡортостанда 4300-ҙән 5500-гә тиклем күтәреләсәк. Беҙ ставкаһы минималь эш хаҡына бәйле булған кешеләрҙең эш хаҡын үҙгәртергә тырышасаҡбыҙ. Бер йылдан һуң эш хаҡы артыу яғына бөгөнгөһөнән 15 процентҡа айырыласаҡ, тип планлаштырабыҙ. Был беҙҙән 3,5 миллиард һум самаһы талап итәсәк. Һәм әгәр беҙ өс йыл рәттән 15 процентҡа арттыра барһаҡ, үҙегеҙ аңлайһығыҙ, 2014 йылда беҙҙең бюджет хеҙмәткәрҙәренең хеҙмәт хаҡы 1,5 тапҡырға артасаҡ.\nКоррупцияға ҡаршы көрәш тураһында һүҙ сыҡҡас, республика башлығы ҡәтғи рәүештә уға ҡарата ҡаты көрәш алып барасағы хаҡында белдерҙе:\n- Беҙҙең Хөкүмәт - намыҫлы кешеләр Хөкүмәте, ул ғәҙел, асыҡ, үтә күренмәле эшкә әҙерләнгән. Коррупция тураһында һөйләгәндә, мин үҙемдең, хеҙмәттәштәремдең өлгөһөндә дәүләт хеҙмәтенең кеҫә өсөн түгел, ә кешеләр өсөн эшләү икәнен күрһәтергә теләйем. Һәм ошондай ҡараш еңергә тейеш. Мин коррупцион мөнәсәбәттәр булдырыуҙы дауам иткән кешеләр менән иң ҡаты, хатта, әйтергә кәрәк, миһырбанһыҙ, көрәшкә әҙермен. Ғәҙел һәм үтә күренмәле эш принциптарын боҙған кешеләр яза аласаҡ. Был еңел эш түгел. һәм аҡса ағымдарын тартып алырға йыйынғандар өсөн хатта хәүефле лә. Был бик ҡатмарлы, шуға ла ябайлаштырып тормайым. Шуның менән бергә әйтә алам, яза ҡаты буласаҡ, һәм уның үҙгәрешһеҙ ҡалыуы нығына барасаҡ.\nҒөмүмән, БР Президенты менән һөйләшеү, асылда, предметлы килеп сыҡты. Һуңынан ул блогында: "Барыһы тураһында ла һөйләштек", - тип билдәләйәсәк. Шулай ҙа ҡайһы бер блогерҙар, форумсылар, социаль селтәрҙән ҡулланыусылар ҡыҫтырырға яратҡан "флуд", "офф-топтар" булманы. Осрашыуға килеүселәр аныҡ һорауҙар бирҙе, аныҡ инициативаларын әйтеп ишеттерҙе, ҡайһы бер тәҡдимдәрҙе яҙма рәүештә ебәрҙе.\nКиләһе йылды республикала Мәҙәниәт йылы тип иғлан итергә, "Урал батыр" эпосын Европа телдәренә тәржемә итеп, Башҡортостандың уникаль мәҙәни мираҫын бар донъяға танытырға, тигән фекер әйтелде. Хәмитов "Урал батыр"ҙы туған башҡорт телендә лә, Ғәзим Шафиҡов һәм Айҙар Хөсәйенов тәржемәләрендә лә уҡыған, һәм бындай тәҡдимде маҡсатҡа ярашлы тип тапты. Республика, уның фекеренсә, Башҡорт музыкаһы йортона мохтаж - гастролгә килгәндәрҙе ҡабул итеү һәм БР Милли симфоник оркестры эшмәкәрлеге өсөн яҡшы акустикалы махсус майҙансыҡ кәрәк, республика шулай уҡ Башҡортостан рәссамдар йортона ла, дөйөм алғанда, төбәктә мәҙәниәт кимәлен күтәреүгә лә мохтаж. Ошо һәм башҡа мәсьәләләр министр Асҡар Абдразаҡовҡа йөкмәтелгән, әйткәндәй, ул донъя кимәлендәге "йондоҙҙар" менән яҡындан таныш һәм уларҙы Өфөгә гастролдәргә лә саҡыра ала.\n"Йәнле журнал" уҡыусыларын йәнә архитектура ҡомартҡыларын һаҡлау, республикала социаль әһәмиәттәге объекттар төҙөлөшөнә контроль алып бара аласаҡ төҙөлөш монополияһын булдырыу, инновацион технологияларҙы үҫтереүсе IT-парктар, граждандарҙы дарыу менән тәьмин итеү, эшҡыуарлыҡты үҫтереү, ерҙе шәхси милек итеп теркәү, Башҡортостан урмандарын һаҡлау кеүек темалар ҡыҙыҡһындырҙы. Алданған өлөшсөләр, айырыуса "Ҡояшлы" һәм "Йәшел яр" биҫтәләре төҙөлөшөнә аҡса индереүселәр мәсьәләһе киҫкен яңғыраны. Ундағы хәлдәр, ысынлап та, ҡатмарлы һәм ул Президент контроленә алынған. Шулай булыуға ҡарамаҫтан өлөшсөләр исеменән сығыш яһаған әүҙем блогерға эште ентекләп өйрәнеү өсөн Аҡ йортта осрашыу вәғәҙә ителде. Хәмитовтың интернет-битендә көнүҙәк темаларҙың береһе булған урындағы үҙидара темаһына фекер йөрөтөп, блогерҙарҙың береһе Башҡортостандың бер нисә муниципаль берәмегендә хакимиәт башлыҡтарын һайлау буйынса эксперимент үткәреп ҡарарға тәҡдим итте. Президент идеяны хупланы: ә ниңә аҡыллы граждандарға айырым ауыл файҙаһына эшләргә мөмкинлек бирмәҫкә? Мәҫәлән, быны тәүҙә өс-дүрт ауыл советында эшләп ҡарарға мөмкин.\n"Йәнле журнал" уҡыусылары менән күҙгә-күҙ ҡарап һөйләшеү властың халыҡ менән туранан-тура, ғәҙел һәм коструктив аралаша алыуын күрһәтте. Һәм аморф виртуаль тәҡдимдәр ҙә дәүләт ҡарарҙары кимәлендә тормошҡа ашырыла ала икән.\n"Беҙ бергә эшләргә тейешбеҙ, һәм ысынбарлыҡты артабан яҡшыртыу буйынса алып барылған эште беҙҙән башҡа бер кем дә башҡармаясаҡ, - тип яҙҙы һуңынан блогында rkhamitov. - Беҙгә үҙебеҙ башҡара алырлыҡ эште эшләмәйенсә киләсәк быуындарға ҡалдырырға ярамай. Ахыр сиктә, лайыҡлы тормошҡа һәр кеше һуңынан түгел, әленән үк хоҡуҡлы".


Новости ⇒ УҢЫШТАР ҺЕҘГӘ, ТИМУР ҺӘМ РӘФИС!\nБашҡортостан республикаһы йырсылары, вокал коллективтары, милли музыка ҡоралдарында уйнаусылар һәм төркөмдәр араһында «Урал моңо - 2018» төрки телле йәштәрҙең халыҡ-ара конкурс-фестивалендә ҡатнашырға теләүселәр өсөн һайлап алыу туры үтте. Композитор, Башҡортостандың атҡаҙанған сәнғәт эшмәкәре, Ш.Бабич исемендәге Дәүләт йәштәр премияһы лауреаты Урал Иҙелбаев етәкселегендәге баһалама комиссияһы 20-нән артыҡ конкурсанттың сығыштарын ҡараны. Һөҙөмтәлә уларҙың тик унауһы ғына мәртәбәле бәйгелә ҡатнашыу хоҡуғына эйә булды. Шуныһы ҡыуаныслы, улар араһында Х.Әхмәтов исемендәге Башҡорт дәүләт филармонияһы солистары - халыҡ-ара һәм республика конкурстары лауреаттары Тимур Рамаҙанов һәм Рәфис Сирусин да бар.\n«Урал моңо - 2018» конкурс-фестивале 8-10 июндә Өфөлә үтәсәк. Ойоштороусылар билдәләүенсә, быйыл унда Төркиә, Ҡаҙахстан, Әзербайжандан, Дағстан, Ҡырғыҙстан, Саха (Яҡут), Алтай һәм Хакас республикаларынан, Мәсәкәүҙән, Астрахан өлкәһе һәм Ставрополь крайынан ҡатнашыусылар килеүе көтөлә.\nИҫегеҙгә төшөрөп үтәбеҙ, «Урал моңо - 2014» конкурс-фестивалендә Гран-приға тап филармония солисы Марсель Ҡотоев лайыҡ булғайны. Быйыл да егеттәребеҙ һынатмаҫ, тигән теләктә ҡалабыҙ. Уңыштар һеҙгә, егеттәр!


Башҡортостандан хәрби хеҙмәткә саҡырылыусыларҙы бөтөн Рәсәй территорияһы буйлап эҙләйәсәктәр // Сәйәсәт | новости башинформ.рф\nБашҡортостандан хәрби хеҙмәткә саҡырылыусыларҙы бөтөн Рәсәй территорияһы буйлап эҙләйәсәктәр\n17:28, 27 января 2011 Сәйәсәт\nБашҡортостандан хәрби хеҙмәткә саҡырылыусыларҙы бөтөн Рәсәй территорияһы буйлап эҙләйәсәктәр. Был турала 26 ғинуарҙа көҙгө хәрби хеҙмәткә саҡырыу йомғаҡтарына арналған матбуғат конференцияһында БР хәрби комиссары вазифаһын башҡарыусы Илдар Баһаутдинов хәбәр итте.\nХәрби комиссар һүҙҙәренсә, 411 кеше ғәфү итерлек сәбәптәре булмай тороп республика хәрби комиссариаттарына килмәгән. 380 егеткә ҡарата РФ Тикшереү комитетына күрһәтмә ебәрелгән. 484 кеше ҡасып йөрөгәне өсөн административ яуаплылыҡҡа тарттырылған.\n— Хәрби иҫәптән төшмәйенсә илдең икенсе төбәктәренә сығып киткән егеттәр ҙур борсолоу тыуҙыра, — тип билдәләй Илдар Баһаутдинов. – Республикала хәрби иҫәптән төшөп, йәшәгән урындары буйынса иҫәпкә баҫһындар өсөн генә беҙ бөтөн Рәсәй Федерацияһы биләмәһенән был кешеләрҙе эҙләп табыу буйынса айлыҡ иғлан итәбеҙ.\nТеги: ҡораллы көстәр һәм йәмғиәт, матбуғат конференцияһы


Остаз һәм практик\n22 Февраль 2018, 16:20\n24 февралдә үҫмер егет- тәрҙең бер нисә быуынына производство нигеҙҙәренән белем биргән Әнәс Мәсғүт улы Әхмәтйәнов 80 йәшлек юбилейын билдәләй. Егеттәр транспорт сараларын йөрөтөргә өйрәнә һәм уның менән идара итеүгә таныҡлыҡ ала алған мәктәп предметы элек шулай аталған.\nӘнәс Мәсғүт улы оҙон хеҙмәт юлы үткән өсөн “Хеҙмәт ветераны” миҙалы менән бүләкләнгән, СССР Мәғариф министрлығының Почет грамотаһына эйә. Характеры буйынса ул коллегаларының ғына түгел, ә тәрбиәләнеүселәренең дә ихтирамын яулаған баҫалҡы кеше. Тыумышы менән Әнәс Мәсғүт улы Туймазы районынан. Мәсетле еренә ул бүленеш буйынса килеп эләккән.\nӘнәс Мәсғүт улының күптәр өсөн эшһөйәрлек һәм үҙ эшен белеү өлгөһө булыуы ғәжәп түгел. Ул Мөкәрәмә Ибәтулла ҡыҙы һәм Мәсғүт Ғәйнетдин улы Әхмәтйәновтарҙың эшсән колхозсы ғаиләһендә тыуған. Ҡандра урта мәктәбен тамамлағандан һуң, Баҡалы механизация училищеһында уҡый, ә 1958 йылдан Туймазы районының Ленин исемендәге колхозында тракторсы булып эшләй. Шунан СССР Ҡораллы Көстәре сафында хеҙмәт итә. Армиянан һуң Әнәс Мәсғүт улы Бәләбәй ауыл хужалығын механизациялау һәм электрификациялау техникумына уҡырға инә, шунан инде беҙҙең районға килә. Бында уны Оло Ыҡтамаҡ урта мәктәбенә производство нигеҙҙәре һәм һыҙым уҡытыусыһы итеп тәғәйенләйҙәр.\n1968 йылды Әнәс Мәсғүт улы КПСС-тың Мәсетле район комитетына инструктор вазифаһында партия эшенә тәҡдим ителә. 1972-нән 1975 йылға тиклем КПСС-тың Мәсетле район комитеты тәҡдиме буйынса Башсельстрой идаралығының 243-сө ПМК-һында кадрҙар буйынса өлкән инспектор һәм партбюро секретары булып эшләй.\n1975 йылда Оло Ыҡтамаҡ урта мәктәбенә кире ҡайта һәм пенсияға сыҡҡансы производство нигеҙҙәре һәм Юл хәрәкәте хәүефһеҙлеге уҡытыусыһы булып эшләй.\nҠатыны Нәзиә Солтан ҡыҙы менән ике ҡыҙ һәм бер ул тәрбиәләп үҫтергәндәр. Балаларының барыһы ла – Рәйсә, Римма һәм Ринат педагог һөнәрен һайлаған. Римма Әнәс ҡыҙы социологик фәндәр кандидаты дәрәжәһенә эйә. Аталары кеүек улар ҙа белемдәрен һәм тәжрибәләрен кешеләргә тапшырыуҙарын дауам итә.


«Көнсығыш факторы» халыҡ-ара конкурсы: һәләтле йәш дизайнерҙар талап ителә // Йәмғиәт | новости башинформ.рф\n«Көнсығыш факторы» халыҡ-ара конкурсы: һәләтле йәш дизайнерҙар талап ителә\n12:03, 22 ноября 2011 Йәмғиәт\nИртәгә, 23 ноябрҙә, Өфөлә VII «Көнсығыш факторы» халыҡ-ара йәш дизайнерҙар конкурсы асыласаҡ. Унда 100-гә яҡын модельер-дизайнер, интерьер дизайнеры һәм фоторәссам ҡатнашасаҡ. Конкурстың халыҡ-ара статусын иҫәптә тотоп, яҡын сит илдәрҙән, Европа һәм Американан йәш таланттарҙы йәлеп итеү планлаштырыла.\n«Көнсығыш факторы» бәйгеһе мәғариф һәм мәҙәниәт үҫешенең өҫтөнлөклө йүнәлештәре сиктәрендә үткәрелә. Мода һәм дизайн өлкәһендә һәләтле йәштәрҙе асыҡлау сараның төп маҡсаты булып тора.\n«Көнсығыш факторы-2011» программаһында – модельер-дизайнерҙар, тирә-яҡ мөхит дизайнерҙары һәм фоторәссамдар араһында конкурстар үткәреү. Шәмбе, 26 ноябрҙә, тимер юл вокзалының ҙур залында конкурстың йомғаҡлау сараһы үткәреләсәк.\nКонкурсты Өфө дәүләт иҡтисад һәм сервис академияһы, «100 лиц» модель агентлығы, «Каруанһарай» сауҙа-эш комплексы һәм «Правда» клубы ойоштора.\nТеги: конкурстар, мода, йәштәр


Килде замана: сүп-сар өсөн түләйәсәкбеҙ\n7 Август 2018, 12:17\nКиләһе йылдан илдә сүп-сар менән эш итеүҙең яңы тәртибе индерелә. Ҡаты көнкүреш ҡалдыҡтарын йыйып, сорттарға айырып, уны эшкәртеү, утилләштереү менән республика төбәк операторы шөғөлләнәсәк. Ә был хеҙмәт өсөн халыҡ түләргә тейеш буласаҡ.\nӨфөнән килгән төбәк операторы – “Ҡаланы йыйыштырыу буйынса махсус-лаштырылған автомобиль хужалығы” (“Спецавтохозяйство”) муниципаль унитар предприятиеһы вәкилдәре район хакимиәтендә үткән кәңәшмәлә ошо турала белдерҙе. Осрашыуҙа ауыл биләмәләре башлыҡтары, торлаҡ-коммуналь, фермер хужалыҡтары етәкселәре ҡатнашты. Кәңәшмә район хакимиәте башлығы урынбаҫары Рифат Вәлиуллиндың етәкселегендә үтте.\nҠаты коммуналь ҡалдыҡтар менән яңыса эш итеү тәртибе, уны ниндәй закондар көйләүе тураһында “Спецавтохозяйство” предприятиеһы директоры урынбаҫарҙары Рәшит Һөйәрғолов менән Илмир Хәсәнов һөйләне. Улар аңлатыуынса, халыҡтан көнкүреш ҡалдыҡтарын йыйыу өсөн һәр бер ауылда урындағы үҙидара органдары контейнер майҙансыҡтары эшләргә тейеш. Уның ҡаты (асфальт йәки бетон түшәлгән) ерҙә урынлашыуы, өс яҡтан кәртәләнгән, кереү юлы, яҡтыртылған булыуы мөһим. Ә иҫке мебель, көнкүреш техникаһы, төҙөлөш ҡалдыҡтары кеүек эре сүптәрҙе түгеү өсөн ауылдарҙа айырым майҙансыҡ та кәрәк буласаҡ. Ҡаты коммуналь ҡалдыҡтарға (ТКО) ҡараған сүп-сарҙы төбәк операторы, район буйынса контейнерҙарға йәки тоҡтарға йыйып, бер урынға алып барып бушатып, сортҡа айырасаҡ. Бының өсөн Малаяҙ ауылы эргәһендә күсереп тейәү пункты төҙөү ҡарала. Икенсел сеймалға яраҡлы ҡалдыҡтар Өфөгә эшкәртеү өсөн оҙатыласаҡ, ҡалған сүп-сар Мәсәғүткә ТКО полигонына илтеп түгеләсәк. Ә бөгөн ауылдар янында булған сүплектәр, шул иҫәптән район үҙәгендәге лә, рекультивация эшләп, бөтөрөлөргә тейеш. Яңы тәртип былай ҙа эше күп булған ауыл хакимиәттәренә тағы ла мәшәҡәт өҫтәйәсәк. Ә халыҡҡа һәр бер өйгә яңыса түләүгә ай һайын квитанция киләсәк. Уның айлыҡ суммаһын 1 сентябргә тиклем Республика тарифтар буйынса дәүләт комитеты билдәләйәсәк. Төбәк операторы вәкилдәре әйтеүенсә, сүп-сар өсөн хаҡ ярайһы ғына буласаҡ. Улар халыҡтан икенсел сеймалды йыйыуҙы ойошторорға ла ниәтләй, был иһә айлыҡ түләү суммаһын кәметергә булышлыҡ итәсәк.\nЗаконһыҙ сүплектәр менән экологтар ҙа, төбәк операторы ла шөғөлләнәсәк. БР Тәбиғәттән файҙаланыу һәм экология министрлығының Мәсәғүт ауылындағы территориаль комитеты етәксеһе Тимерхан Хисамов кәңәшмәлә белдереүенсә, ҡаты көнкүреш ҡалдыҡтары менән яңы эш итеү барышында әлегә улар ярҙам күрһәтәсәк, был өлкәлә асыҡланған закон боҙоуҙар буйынса ҡаты язаға ла тарттырасаҡ.\nКилде замана: сүп-сар өсөн дә түләйәсәкбеҙ. Ләкин был яңы индерелгән саралар тирә-яҡ мөхиттең бысраныуына юл ҡуймау, сүп-сарҙы икенсел сеймал итеп эшкәртеүҙе яйға һалыу маҡсатын алға ҡуя.


Ямантау (йыр) — Башҡорт Википедияһы\nБыл терминдың башҡа мәғәнәләре лә бар, ҡарағыҙ: Ямантау.\nЯмантау (Икенсе исеме «Йәмәлекәй тауы») — башҡорт халыҡ йыры.\nБорон замандарҙа, башҡорттар урыҫ батшалыҡына буйһоноп, байтаҡ йылдар үткәс, беҙҙең олатайҙарҙан алпауыттар, генералдар осһоҙ ғына хаҡҡа ер һатып ала башлағандар. Олатайҙар аҙаҡҡыларын уйлап тормай, ерҙе осһоҙлай ғына биргәндәр. Йә әллә ни ҡәҙәре ерҙе бер ҡаҙаҡ таҡта сәйгә генә һатҡандар, йә тире ҡәҙәре ер һатабыҙ тип, отолғандар. Бик хәйләкәр булғандар шул ер алыусылар. Башҡорт түрәләрен иҫертеп, тире ҙурлыҡ ер алабыҙ тип ер һатып алырға килештенгәндәр ҙә, тирене, ҡылдай ғына итеп телгеләп, һүҙып алып киткәндәр. Шулай итеп әллә нисәмә саҡлы дисәтинә ерҙе уратып алыр булғандар. Унан инде шул ерҙәргә йорт-ҡураларын ҡорғандар, заводтар төҙөткәндәр. Беҙҙең эскерһеҙ халыҡ ауыҙ асып торған да ҡалған. Ҡайһы саҡ былай ер һатуға ҡаршы сығыусылар ҙа булған.\nШулай бер ваҡыт Мәскәү яғынан бер алпауыт киләлә, башҡорттарға ҡара сөгөндән ҡойолған оҙон һемәкле сәйнүктәр тараттыра. Башҡорт түрәләрен, байҙарын эсерә. Араҡы менән һыйлап ултыра, ти был. Ул саҡта ер Тамьян-Ҡатай кантонының Ҡатай олоҫона ингән. Әлеге эсеп, ҡыҙып алған башҡорт түрәләре ер һатыу ҡағыҙына тамғаларын баҫалар. Шул саҡ бер егет килеп инә лә, ҡарттарға:\n— Ни эшләп һеҙ, олатайҙар, беҙҙең ерҙе һатаһығыҙ? Үҙегеҙҙең балалаларығыҙҙы йөрөр ерҙән, эсәр һыуҙан, аулар кейектән, һоҡланыр ер сәхрә Ямантауҙан мәхрүм итәһегеҙ? — тип әйтә.\n— Йәш башың менән ололарға арҡыры төшәһең, — тип егеттең һүҙенә ҡолаҡ һалмағандар тегеләр.\nЯҡлаусы таба алмаған йәш егет тауҙарға киткән. Күккә олғашып, болоттарға тейеп торған Ямантауға алыҫтан ҡарап торға-торған да, шул яҡҡа юл алған. Егет тырмаша-тырмаша үрмәләгән. Менеп еткәс, әсәһенән айырылырын белгән сабый һымаҡ, мүкле таштарҙы ҡосаҡлап ятып, үкһеп-үкһеп илаған. Оҙаҡ йәш түккән йәш егет. Ҡайғы моң менән йәнәш йөрөй бит. Егеттең дә хәсрәте күкрәгенән ташып, моң булып сыҡҡан.\nЙәмәлекәй тауҙы һатҡан, тиҙәр,\nУн ике мең ҡағыҙ аҡсаға.\nЙәмәлекәй тауҙы һатҡандан һуң,\nИшетелгән икән батшаға.\nЕр алам тип килгән генерал,\nЙыйылып-йыйылып килде күп ауыл;\nЯмантауға инде барып булмай,\nТүңәрәге — кордон-ҡарауыл.\nЯман ғына тауҙың үңәрендә\nЙондоҙ кеүек ыуаҡ таштар бар,\nЯмантауҙы һатып, әрәм үк иттегеҙ,\nҺеҙҙән түбән ғәййәр йәштәр бар.\nЯман ғына тауҙың үңәрендә -\nБөтә хайуандарҙың төйәге.\nЯмантауҙы һатып, әрәм иттек -\nЯтып ҡалды батырҙар һөйәге.\nБашҡорт легендалары / Төҙ. М. Х. Минһажетдинов, К. Мәргән; инеш мәҡәлә авт. М. Х. Минһажетдинов, Ә. М. Сөләймәнов. — Өфө, Башҡ. китап нәшриәте, 1969.\nhttps://ba.wikipedia.org/w/index.php?title=Ямантау_(йыр)&oldid=1002450 ҡабул ителгән


Ғалимдар хеҙмәттәшлектең стратегик йүнәлештәрен тикшерҙе // Йәмғиәт | новости башинформ.рф\nҒалимдар хеҙмәттәшлектең стратегик йүнәлештәрен тикшерҙе\n12:39, 26 сентября 2013 Йәмғиәт\nӨфөлә «Шанхай хеҙмәттәшлек ойошмаһында (ШХО) ҡатнашыусы илдәрҙең хеҙмәттәшлек һөҙөмтәлелеген арттырыуҙың стратегик йүнәлештәре һәм юлдары: иҡтисад, экология, демография» Халыҡ-ара ғилми-ғәмәли конференцияһы асылды. Унда Рәсәйҙән, Ҡытайҙан, Ҡаҙағстандан, Үзбәкстандан, Тажикстандан һәм Израилдән 300 ғалим ҡатнашты.\nТөрлө илдәр ғалимдары белдергән төп тезис: Шанхай хеҙмәттәшлек ойошмаһына ингән дәүләттәргә сәйәси һәм иҡтисади проекттарҙы фәнни экспертиза фильтры аша үткәрергә кәрәк. Шанхай хеҙмәттәшлек ойошмаһы илдәренең стратегик бурыстарына транспорт һәм сәнәғәт инфраструктураһын үҫтереү, мультимодаль логистика, сауҙа һәм туризм үҙәктәре ойоштороу инә. Ә уларҙы фәнни берләшмә ярҙамына мөрәжәғәт итмәйенсә тороп хәл итеп булмай, тип иҫәпләй конференцияла ҡатнашыусылар.\nШанхай хеҙмәттәшлек ойошмаһы илдәренең макроэкономика мәсьәләләре лә ҡуҙғатылды. Ҡаҙағстан Иҡтисад институтының глобалләштереү һәм төбәк интеграцияһын тикшереүҙәр бүлеге мөдире Булат Хөсәйенов, донъя экспортында ШХО илдәренең өлөшө 11 йылда 2,4 тапҡырға артты, тип билдәләне. Хәйер, ШХО илдәренә индерелгән продукция өлөшө лә 2001 йылдан 2012 йылға тиклемге осорҙа 2,5 тапҡырға артты. Әммә Урта Азияла социаль-иҡтисади хәл тотороҡло түгел, шуға күрә илдәребеҙҙең һәр ҡайһыһының оҙайлы ваҡытҡа иҡтисади үҫеш стратегияһын эшкәртеү генә түгел, дөйөм интеграцион макроэкономик модель тураһында ла уйлау урынлы булыр.\nШХО эшенең сәйәси яғына килгәндә, ғалимдар, Шанхай хеҙмәттәшлек ойошмаһына ингән илдәр аҡрынлап геосәйәсәттә лә үҙ йоғонтоһон арттыра бара, тигән уртаҡ фекергә килде. Әммә Шанхай хеҙмәттәшлек ойошмаһы майҙанында хәүефһеҙлекте тәьмин итеүҙең берҙәм системаһын булдырыу йүнәлешендә әүҙемерәк эшләргә кәрәк.\nКонференцияла иҡтисад, экология, демография һәм һаулыҡ һаҡлау темаларына 80-дән ашыу доклад яһалды, тип хәбәр иттеләр “Башинформ” агентлығына.


Өфөлө йәштәрҙең профессиональ белемен арттырыу мәсьәләһе ҡарала // Сәйәсәт | новости башинформ.рф\nӨфөлө йәштәрҙең профессиональ белемен арттырыу мәсьәләһе ҡарала\n15:23, 29 июня 2011 Сәйәсәт\nӨфөлә Бойондороҡһоҙ дәүләттәр берләшмәһендә ЮНЕВОК төбәк селтәре эксперттарының халыҡ-ара осрашыуы бара. Сара 2010-2015 йылдарҙа профессиональ-техник белем алыуға ярҙам күрһәтеү буйынса ЮНЕСКО-ның яңы стратегияһын бойомға ашырыу маҡсатында үткәрелә. Йәштәрҙең профессиональ белемен арттырыу һәм профессиональ йүнәлешен үҙгәртеү мәсьәләһе БДБ илдәре өсөн актуаль булғанлыҡтан ЮНЕВОК проекты айырыуса әһәмиәткә эйә була башланы. Ул профессиональ-техник белем алыу системаһын реформалау өлкәһендә халыҡ-ара тәжрибә туплау мөмкинлеген бирә. ЮНЕВОК селтәре 1992 йылда булдырыла. Ул 150-нән ашыу илдәге үҙәктәрҙе берләштерә. Тормошҡа ашырылған проекттың идеяһы – профессиональ-техник белем алыу һәм әҙерләү өлкәһендә алдынғы тәжрибәләрҙе ҡулланыу. Башҡортостандың баш ҡалаһында үткәрелгән сара – ЮНЕВОК проекты сиктәрендәге эшкә үҙенсәлекле йомғаҡтар яһау һәм алдынғы эшләнмәләрҙе туплау. Алдағы өс көн барышында белгестәр үҙҙәренең эшләнмәләре менән таныштырасаҡ, һәм шулай уҡ тәжрибә уртаҡлашасаҡ.\n— Был сара БДБ илдәре мәғариф министрҙары кәңәшмәһенең ҡарарына ярашлы һәм уны үтәү айҡанлы үҙғарыла, — тип белдерә Мәскәүҙәге ЮНЕСКО кластер бюроһының мәғариф буйынса программа белгесе Алишер Умаров. — Әлеге сараның һөҙөмтәләре хаҡында киләһе шундай уҡ конференцияла әйтеләсәк. Шулай уҡ киләһе йылдың ғинуар айында Пекин ҡалаһында (Ҡытай Халыҡ Республикаһы) профессиональ-техник белем алыу мәсьәләләре буйынса Бөтә донъя Когресы үтәсәк. Шуға ярашлы беҙ әле перспектива өсөн ниндәйҙер нигеҙ булдырабыҙ.\nРәсәйҙә техник һәм профессиональ белем алыу буйынса үҙәктәр һаны өсәү. Хәҙер бындай үҙәктең Башҡортостанда ла булдырылыуы тураһында һорау ҡарала.


Баш ҡала спортсылары парашют-тау саңғыһы икебәйгеһе призерҙары булды // Спорт | новости башинформ.рф\n11:25, 16 февраля 2018 Спорт\nФото: БР Йәштәр сәйәсәте һәм спорт министрлығының матбуғат хеҙмәте\nБаш ҡала спортсылары парашют-тау саңғыһы икебәйгеһе призерҙары булды Фото: БР Йәштәр сәйәсәте һәм спорт министрлығының матбуғат хеҙмәте\nӨФӨ, 2018 йыл, 16 февраль. /«Башинформ» мәғлүмәт агентлығы, Наталья Овчарук/.\nӨфөләге «Һауа легионы» парашют спорты клубынан Динар Абелхаеров һәм Асҡар Тимерханов ярыштарҙа бронза миҙалдар яуланы. Ошо хаҡта Башҡортостан Йәштәр сәйәсәте һәм спорт министрлығының матбуғат хеҙмәте хәбәр итте.\nЙәш спортсылар йылдам үҫешә. Һәр ҡайһыһы яурынында – 200-ҙән ашыу һикереү. Егеттәр 2016 йылда ғына шөғөлләнә башлауҙарына ҡарамаҫтан, 2017 йылдың декабрендә улар Рәсәй кубогында көмөш һәм бронза миҙалдар яуланы.


Өфө татар дәүләт “Нур” театры сәхнәһендә Ҡ. Кулиев исемендәге Балҡар дәүләт драма театры уңышлы сығыш яһаны - Культурный мир Башкортостана\nӨфө татар дәүләт “Нур” театры сәхнәһендә Ҡ. Кулиев исемендәге Балҡар дәүләт драма театры уңышлы сығыш яһаны\nТөрки телле театрҙарҙың VI Халыҡ-ара “Туғанлыҡ” фестивале сиктәрендә Өфө татар дәүләт “Нур” театры сәхнәһендә Ҡ.Кулиев исемендәге Балҡар дәүләт драма театры 11 сентябрҙә “Жизнь-восхождение” спектаклен ҡуйҙы. Спектакль күренекле балҡар шағиры Ҡайсын Кулиевтың тыуыуына 100 йыл тулыуға арналып, шағирҙың тормош иптәше Элизат Кулиева әҫәре буйынса сәхнәләштерелде. Тамашасылар спектаклдән әҙиптең тормош юлы, тәрән мәғәнәле уй-кисерештәре, халыҡҡа әйтергә теләгән әйтер һүҙе менән таныша алды, йөрәк ҡылдарын тибрәтеүсе шиғырҙарын тыңлап, бер үк ваҡытта моңайҙы ла, шатланды ла, ҡыуанды ла.\n“Китап” нәшриәте һатыу күргәҙмәһендә тамашасыларға, ҡунаҡтарға һәм сарала ҡатнашыусыларға яҙыусының Назар Нәжми тәржемәлегендә күптән түгел донъя күргән “Яралы таш” әҫәрен тәҡдим итте. “Яралы таш” китабы өсөн Ҡайсын Кулиев 1966 йылда РСФСР-ҙың М. Горький исемендәге Дәүләт премияһына лайыҡ булған була. Әйткәндәй, спектаклдән һуң “Яралы таш” китабының исем туйының үтеүе лә сараға мәртәбә өҫтәне. БР хөкүмәте премьер-министры Салауат Сәғитовтың балҡар еренән алып ҡайтҡан ҡайнар сәләмдәре, изге теләктәре ҡунаҡтарҙың күңелен елкендерҙе.\nКисәнең аҙағында пьеса авторы Элизат Кулиеваға һәм балҡар театры директоры Мәжит Йәнғуразовҡа Башҡортостан Республикаһы Башлығы Рөстәм Хәмитов исеменән Маҡтау ҡағыҙҙары тапшырылды. Шулай уҡ Ҡабарҙы-Балҡар АССР-ның халыҡ шағиры Ҡ.Кулиевтың 100 йыллығына арналған сараларҙы әүҙем ҡатнашыуы өсөн ошондай уҡ Маҡтау ҡағыҙы менән Ҡабарҙы-Балҡар Республикаһы мәҙәниәт министры М.Кумахов исеменән Зәйнәб Биишева исемендәге Башҡортостан “Китап” нәшриәте директоры Илһам Йәндәүләтов та бүләкләнде.


Компьютер Селтәренең Эше Бурыстары Һәм Системалы Администраторы Өлгөһө – JobDescriptionSample.org\nӨйҙә / Эштең Тасуирламаһы / Компьютер Селтәренең Эше Бурыстары Һәм Системалы Администраторы Өлгөһө\nКомпьютер Селтәренең Эше Бурыстары Һәм Системалы Администраторы Өлгөһө\nисеме superadmin Июнь 18, 2016 Эштең Тасуирламаһы Комментарий ҡалдырырға 244 Төрҙәре\nҠалып Коронер Эштең Тасуирламаһы\nТауҙар, настроить, һәм сервис компанияһы-был үҙенсәлекле өлкәлә урындағы берләшмәләре (Локаль селтәр), глобаль селтәрҙә (В), һәм веб-төҙөлөшө хатта күп кимәлле системаһына йәки сегменттар. Түңәрәк күҙәтеп, йөкмәткеһе ниндәй була ала йәки башҡарыу өсөн кәрәкле техника ярҙамы һәм ҡулланыусылар берләшмәһе күңел берләшмәләрҙе файҙаланалар. . Тикшереү тест мөмкин етештереүсәнлеген һәм веб-сайт эшләй тәьмин итеү һәм башҡа веб-сайттар тап. Күп кимәлле моделдәр менән ярҙам итә ала, баһа, планлаштырыу, файл селтәрҙәре һәм телекоммуникациялар ҡорамалдар һәм программа тәьминәтен һәм идара итеү араһында. Файҙаланыусы идара итә ала-ярҙам берләшмәләре белгестәре һәм компьютер ярҙамында п гуру . Хәүефһеҙлек сараларына идара майҙа селтәре.\nФайл күсермәһе үтәмәүе һәм авария хәлендәге бизнес тергеҙеү .\nАдминистрировать һәм яҡларға тейешле компьютер селтәре һәм ғилми-тикшеренеү хәл, шул иҫәптән техника-хисап техникаһы программаһын тәьмин итеү, программа менән тәьмин итеү маҡсатында күп конфигурация .\nПлан, contemporize, ҡушымталар һәм селтәр индереү өсөн хәүефһеҙлеген тәьмин итеү процедураһын яҡлаған, мәғлүмәт, һәм электроника.\nМастер бүлексәһе башлап ебәреү өсөн, бирешмәүсәнлек һәм селтәрҙәрендә күҙәтеп П, һәм ҡулланған компьютер селтәрҙәренән ойошҡан һәм уңайлы.\nДизайн, настроить, экспертиза һәм компьютер ҡорамалдары, ҡушымталар операцион системаһының программа менән тәьмин итеү һәм маркетинг.\nТәҡдим ителгән үҙгәрештәр, берләшмәләр һәм яҡшыртыу өсөн программа, электроника һәм программа менән тәьмин итеү йәки юл ҡуйылмай, бындай үҙгәрештәр менән бәйле.\nСовещаться тураһында һөйләне, нисек клиенттар программаһы ағымдағы берләшмәләре менән ҡыйынлыҡтар булды.\nФункциональ селтәрен тикшереү өсөн асып, ремонт булды, эшләнергә тейеш., бында булған үҙгәрештәргә яһалырға тейеш, тип билдәләне һәм үткән заман,.\nКомпьютер системаһы практикала ҡулланыу .\nҺәм видеоларҙы компьютерға ҡорамал өйөмдәре, принтер йәки өҫтәмә документтар һәм ырыуҙар һәм ҡуйыу.\nФайл йыйып, һатып алынған мәғлүмәтте файҙаланып ҡарап билдәләү өсөн, , прогноз, интерпретациялау, талаптарын өйрәнеү һәм системалары һәм селтәрҙәре , талап һәм.\nФункциональ ҡоролмаларҙы ремонтлау йәки алмаштырыу мөһимлеген анализлау файлдарҙы эҙләү.\nБәлә-ҡаза һаҡлап ремонтлау өсөн запас частарҙың исемлеге .\nҺатып алыусылар менән һатыу итеү ойошторола фирмаһы персоналы менән өлгәшеү өсөн.\nАнализ, төҙөкһөҙлөктәрҙе бөтөрөү компоненты, ҡушымта, йәки системаһы проблемалары һәм башҡа системаһы , неисправный компоненты һәм ҡасан алмаштырырға кәрәк.\nОйоштороу, монитор, ҡушымта хупланы һәм электрон почта йәки өҫтәмә хәүефһеҙлек дауам троян .\nСеанс алыу технологиялары тикшереләсәк, интернет өйрәнеү-хәбәрҙәр, семинар йәки инә., йәки яңы технологияларҙы ҡулланыу яҡлы’ индереү.\nКомпания индереү һәм техник ярҙам күрһәтеү өсөн сығыш һәм шестерня, мәҫәлән, шәхси сауҙа тармағында, почта система тауышлы .\nӘгәр программа берләшмәләре һәм үткәреү процедураһы тамамланды, һаҡлау һәм контроль мәғлүмәт .\nЖурнал тотоу, ремонтлау һәм хеҙмәтләндереү менән бәйләп яҙыу, өҫтәүенә селтәр-функцияһын.\nУҡыу-белем, ижади эш һөйләмдәр. һөйләм һәм файлдар, урынлашҡан.\nТыңлауҙарында әүҙем, улар тулыһынса туплау мөмкинлеген бирә, тип раҫлаусы башҡа кеше, етерлек энергия һәм ваҡыт бар, яҙылған әйберҙәр өсөн аңлау, идеалы тип һорауға һорау, ә тынсыу булыуы дөрөҫ түгел, дана.\nИжади-яҙма формаһы булараҡ, тамашасының талабына һәм көсөң, һөҙөмтәле сығыш яһаны,.\nАралашыу-телмәр-уңышлы тураһында башҡа мәғлүмәт яҙа.\nТикшереү-ҡағиҙә һәм медицина ысулын ҡулланмай, мәсьәләне хәл итеү өсөн.\nCriticalthinking-ҡулланыуға сәбәп һәм һылтау, ысул өҫтөнлөктәре һәм етешһеҙлектәре таныу өсөн, һорау йәки альтернатив варианттарын сығара.\nӘүҙем уҡыусы-мәғлүмәт яңы офоҡтар’күптән түгел ҡабул итеү һәм әһәмиәте һәм һәр потенциаль проблемаларҙ ы хәл итеү өсөн.\nУҡыу стратегияһы-яңы ысулдары һәм процедуралар ҡулланыуҙы мәсьәләгә нөктә һәм туранан-тура һайлау булған йәки белем үҙләштереү өсөн teachingorinstructional.\nТикшереү-һөҙөмтәлелеген учреждениелары OverseeingPEREvaluating, төрлө кеше, йәки үҙе төҙөү йәки ремонтлау хәлен яҡшыртыу буйынса саралар ҡарарға.\nВосприимчивость социаль-яуап othersI аңлау һәм белеү, уларҙың нисек эшләгәнен, ни өсөн уларҙы реакция.\nИдара итеү-башҡа эш-хәрәкәткә мөнәсәбәте үҙгәрҙе.’ аҙым.\n- Ограничивающих убеждения-үҙеңдең ҡарашыңды үҙгәртә ғәҙәттәрен йәки башҡа мейеле.\nҺөйләшә-башҡа бергә була һәм вариациялары омтыла примирить.\nУҡыу-уҡытыу башҡа сараһы булараҡ ҡабул итә..\nИкенсеһе-тулы серьез компанияһы ысулдарын эҙләп кешеләргә ярҙам итеү.\nХәл итәһе проблемалар-мәсьәлә ҡатмарлы мәғлүмәт күҙәтеү һәм билдәләү, ҡарар һәм төҙөү һәм ҡарау мөмкинлегенә бәйле.\nБизнес-Оценка-түлек етештереү, дизайн һәм талаптарын өйрәнеү теләге.\nПроектлау инженерлыҡ-техник һәм ҡоролмалар төҙөү һәм ҡулланыусы функциялары талаптарына яраштырыу .\nҺайлап алыу-етди эшләргә кәрәк тибындағы ҡорамалдар һәм инструменттар була асыҡлау тапшырылды.\nКисектереү-өҫтәп ҡоролошо, аҙыҡ-түлек, кабель, йәки ҡушымта, ҡағиҙә булараҡ, тап спецификацияһы.\nҮҫтереү-бер нисә компьютер етештереү буйынса өҫтәмә сәбәп.\nОтслеживания-күҙәтеү эшмәкәрлегенең төрлө күрһәткестәре, ручка, йәки баһа, күңел, ҡоролмаларҙың дөрөҫ эшләүе .\nОперация һәм эшкәртеү-ҡорамалдар йәки контроль эш программаһы.\nТехник хеҙмәтләндереү-н ҡулайламалар һәм ҡорамалдар планлы хеҙмәтләндереү башҡарыуын билдәләмәй.\nТөҙөкһөҙлөктәрҙе бөтөрөү һәм етешһеҙлектәрҙең сәбәптәрен асыҡлау, уларҙы эшләү һәм һайлау кеүек, был хаҡта уҡыу.\nАяҡ-түлек менән ҡулланыу ысулдары йәки инструменттар тергеҙергә кәрәк.\nЭкспертиза сифатына контроль-тикшереү продукция үтәүҙә һәм имтихандарҙы, провайдер, йәки процесс һөҙөмтәлелеген баһалау өсөн яҡшы йәки.\nФикерләр һәм ҡарар ҡабул итеү-иғтибар һәм тәртип сығымдар өҫтөнлөк сопоставимый мөмкин, иң тап килгәнен табырға.\nСистемалы анализ билдәләп, программа эшләй һәм ғәмәлгә үҙгәрештәр тейеш кеүек., шарттарында, был параметр һәм пособие йоғонто яһап булмай..\nАнализ ысулы-хәрәкәттең йәки билдәнең торған системаның системалы һәм маҡсатҡа ҡарата характеристика, уңға йәки эш һөҙөмтәлелеген арттырыу кәрәклеге барлыҡҡа килде.\nТайм-менеджмент-идаралау’ы шәхси ваҡыты.\nКүҙәтеү аҡса-аҡса тиҙ арала тотонорҙар тип билдәләгән ваҡытта, бурысты үтәү өсөн, был йыйыу өсөн бухгалтер иҫәбе һәм.\nЕтәксеһе тигәнде аңлата аҙыҡ-дөрөҫ ҡулланыу һәм табыу алыу хеҙмәте, ҡорамалдар, аҙыҡ-түлек һәм аныҡ эштәр эшләргә кәрәк.\nРесурстар идаралығы хеҙмәткәрҙәре-тол бина, кеше һәм етәксе булараҡ, улар эшләй, кеше өсөн иң һөҙөмтәле карьера билдәләмәй.\nУҡыуға Талаптар Тәжрибә Талаптар\nБәйле’ы кимәле (өҫтәмә йәки 2 йыллыҡ кимәлдән)\nАртыҡ 1 йыл, . 24 һәм шул иҫәптән ай.,\nЭште Оҫта Идара Итеү Тәүшарт\nДостижения/Эш – 93.10%\nТикшкренеүҙәр – 93.36%\nХеҙмәттәшлек – 93.80%\nБашҡа проблемалары өсөн – 88.74%\nСоциаль Мөйөштәр – 80.38%\nТын Баҫымын – 93.74%\nУниверсальность/Свобода – 92.80%\nЫшаныслы – 94.00%\nАспекттарына иғтибар – 93.40%\nБөтөнлөк – 90.80%\nИрек – 75.81%\nИжады – 87.66%\nФекерләү – 92.40%\nТеги Эштең Тасуирламаһы\nБуласаҡ Йәшел Вазифалы Инструкция Эшҡыуар Өлгөһө\nАртабан Грейдер Һәм Сорттарға Айырыусы, Ауыл Хужалығы Продукцияһы Вазифаһын Тасуирлама / Бурыстар Һәм Эштә Өлгөләре\nҠалып Бюджет Аналитиктар Эшенең Бурыстары\nТулы тикшереү өсөн бюджет, аныҡлыҡ, һәм ҡулланылған ысулдар менән, ярашлы һәм сикләү. Evaluate budgeting and …


Анаэробтар — Башҡорт Википедияһы\nАэроблы һәм анаэроблы бактериялар концентрация сиктәренә ҡарап һәр шыйыҡ туҡлыҡлы мөхиттә лә йәшәй O2:\n1. Облигат аэроблы бактериялар максималь күләмдә кислород йотор өсөн, ғәҙәттә, пробирканың өҫкө өлөшөнә йыйылалар. (Микобактерияларҙың өҫкө ҡатламға йәбешкәк балауыҙ пленка булып үҫеүе- айырым осраҡ).\n2. Облигат(мотлаҡ) анаэроблы бактериялар 'кислародтан ҡасып, аҫҡы өлөшкә йыйыла (йәнәһе үҫешергә бирмәй)\n3. Факультатив бактериялар башлыса өҫкә йыйыла(окислатылған һәм фосфорилланғандар гликолиздарға ҡарағанда файҙалыраҡ), тик улар мөхит һуҙымында табылырға мөмкин, сөнки O-ҡа2 бәйһеҙ.\n4. Микроаэрофилдар пробирканың өҫкө өлөшөнә йыйыла, тик уларҙың оптимумы --аҙ кислородлы концентрат.\n5. Аэротолерантлылар улар кислород концентрацияһына иғтибар бирмәй һәм пробирка буйлап тигеҙ урынлашалар.\nАнаэробтар (бор. грек. ἀν- — кире приставка һәм аэробтар) — молекуляр кислород бөтөнләй йәки өлөшләтә булмаған мөхиттә йәшәүгә һәм үҫеүгә һәләтле организмдар. Йәшәү өсөн энергияны Анаэробтар органик, һирәгерәк органик булмаған матдәләрҙе, ирекле кислород ҡатнашлығынан тыш йәки яҡтылыҡ энергияһын файҙаланып (пурпур бактериялар), әсетеп ала. Бөтөнләй кислород булмағанда ғына үҫешә торған (нигеҙҙә, бактериялар) облигат (мотлаҡ) һәм кислород булған мөхиттә лә йәшәргә һәләтле (бактериялар, сүпрә бәшмәге, иң ябайҙар, ҡорттар һ.б.) факультатив (мотлаҡ булмаған) Анаэробтарға айырыла. Облигат Анаэробтар Clostridium төрөнә ингән ҡайһы бер бактериялары атмосфера азотын фиксациялай, кеше һәм хайуандар ауырыуын (ботулизм, газлы гангрена, һын ҡатыу ауырыуы һ.б.) тыуҙыра ала. Анаэробтар микроорганизмдар микробиология сәнәғәтендә органик кислоталар, спирттар алыу өсөн, ағынты һыуҙарҙы биологик таҙартыу өсөн ҡулланыла. Башҡортостан Республикаһында Анаэробтар нефть ятҡылыҡтарын эшкәртеү ҡорамалдарының биокоррозияһы сәбәпсеһе булараҡ тикшерелә (И. Б.Рәжәпова, Р. Х.Хәзипов); тупраҡ нефть м‑н бысранғанда, органик матдәләрҙең гумификацияһы ваҡытында анаэроб микроорганизмдарҙың һан һәм төр составы үҙгәреүе өйрәнелә (Р. К. Андресон, Н.Ә.Кирәева, Ф. Х.Хәзиев).\nБыл инфекцион ауырыуҙар тураһында тамамланмаған мәҡәлә. Һеҙ мәҡәләне төҙәтеп һәм тулыландырып проектҡа ярҙам итә алаһығыҙ.\nhttps://ba.wikipedia.org/w/index.php?title=Анаэробтар&oldid=715722 ҡабул ителгән\nИнфекцион ауырыуҙар буйынса тамамланмаған мәҡәләләр\nБыл бит һуңғы тапҡыр 19:19 16 июль 2017 үҙгәртелгән.


Икенсе тайм тамам, һуңғыһына әҙерһегеҙме? » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар архивы » Конкурстар » Икенсе тайм тамам, һуңғыһына әҙерһегеҙме?\n19.03.2011 Икенсе тайм тамам, һуңғыһына әҙерһегеҙме?\nШулай итеп, хоккей һөйөүселәребеҙ өсөн ойошторолған викторинаның икенсе таймына ла һығымта яһарға ваҡыт етте. Нисауа, был юлы гәзит уҡыусыларыбыҙҙың әүҙемлеге бер аҙ кәмей төшһә лә, уҙған, йәғни беренсе тайм ҡатнашыусыларының барыһы ла тиерлек яуап ебәргән. Сөнки еңеүселәребеҙ ошо өс тайм һөҙөмтәләре буйынса билдәләнәсәк. Икенсе тайм һорауҙарына тулыһынса дөрөҫ итеп өс уҡыусыбыҙ яуап биргән – Өфө ҡалаһынан Динара Дилмөхәмәтова-Ғәйнетдинова, Хәйбулла районының Байғусҡар ауылынан студент Фәнил Торомтаев һәм Бөрйән районының Нәби ауылынан Айсар Нәбиуллин. ҡырмыҫҡалы районының Яңы ҡыйышҡы ауылынан Гөлнур ҡолшәрипованы ла улар араһына индерергә булыр ине. Әммә һуңғы һорауҙы аңламағанмы икән, ул, хоккей менән 7 – 8 йәштән махсус хоккей мәктәптәрендә шөғөлләнә башлайҙар, тигән. Дөрөҫ кеүек, тик һүҙ унда тарихы тураһында бара. Тимәк, яуап: хоккейҙы, спорт төрө булараҡ, Канадала үҙләштерә башлайҙар. Тәүге рәсми уйын 1875 йылда уҙғарыла.\nШулай уҡ Мәсетле районының Йыланыш ауылынан Рәмил Муллабаев һүрәттәге билдәле уйынсы Игорь Кравчукты, Ирек Гимаев менән бутап, бер хата ебәргән. Учалы районының Ураҙ ауылынан Булат Заһитов, Белорет районының Абҙаҡ ауылынан Вилә Ишҡыуатова, адресын яҙырға онотҡан Илнур Бохармәтов менән Учалы районынан Гөлназ Йомағужина, викторинаның өс һорауында яңылышып, конкурста юлын дауам итә. һуңғы өсөнсө таймға ла сират етте.\nӨсөнсе тайм 19 марттан 4 апрелгә тиклем барасаҡ. Викторина һорауҙарын www.ye02.ru һәм nur-sport.ru сайтында ла ҡарай һәм яуапты беҙҙең редакция адресына йә электрон адресҡа – еshlek@ufa.agidеl.ru. – ебәрә алаһығыҙ.\nCудья Нур ҡӘҘЕРБАЕВ.\n1. Донъя беренселегендә иң ҙур иҫәп ҡасан һәм ниндәй командалар араһында булған?\n2. Заманында «Салауат Юлаев» командаһы етәкләгән баш тренерҙарҙың исемлеге.\n3. Һүрәттә кемдәр (исемдәре)?\n4. Ниндәй команда 1970 – 1977 йылдарҙа донъя чемпионаттарында ҡатнашмай?\n5. Бөйөк Ватан һуғышынан һуң тәүге донъя чемпионаты ҡасан һәм ҡайҙа уҙған?\n6. Данлыҡлы ҡапҡасы Владислав Третьяк нисә тапҡыр донъя һәм Олимпия уйындары чемпионы булған?\n7. «Салауат Юлаев» хоккей мәктәбе тәрбиәләнеүселәренән нисә хоккейсы НХЛ-да үҙен һынап ҡарай?\n8. Яңыраҡ Өфөлә үткән «Сәм кубогы»нда («Кубок Вызова») «Толпар» командаһынан нисә хоккейсы уйнаны? Исемдәрен һәм уйын амплуаһын атағыҙ.\n9. «Салауат Юлаев» командаһының атаҡлы көйәрмәне, күренекле башҡорт шағиры (фото).\n10. Быйыл уҙған Бөтә донъя ҡышҡы универсиадала Рәсәйҙең хоккей буйынса йыйылма командаһы еңеүсе булды. Унда Өфө хоккей мәктәбе тәрбиәләнеүселәре лә ҡатнашты. Улар кемдәр?\n29 марта 2011 01:58: Ильяс\nЯ болельщик Салавата Юлаева Стрёх летним стажом ......